
AMERIKAI INDIÁN HÁBORÚK 


Az Amerikai Indián Háborúk elnevezéssel illetik a történészek az Egyesült 
Államok kormánya, az amerikai telepesek és a bennszülött indiánok közötti 
konfliktusok, nyílt háborúságok sorozatát, amelyek a Függetlenségi Háborút 
(1775-1783) megelőzően kezdődtek, majd azt követően is folytatódtak 
kisebb- nagyobb összecsapásokkal egészen a XX. század első évtizedéig. A 
háború a nyugat felé nyomuló telepesek és a területeikért harcoló indián 
törzsek között folyt egészen addig, amíg a fehér ember az egész észak- 
amerikai kontinenst elfoglalta és az indiánokat erőszakkal vagy 
szerződésekkel rezervátumokba kényszerítette. 

Az Egyesült Államok 1894-es népszámlásának adatai szerint az Indián 
Háborúk ideje alatt több, mint negyven háború zajlott le, amelyek során 
19000 fehér ember, asszony és gyermek halt meg és körülbelül 30000 indián 
életét követelte. 

Ezt a könyvet elsősorban az Amerikai Egyesült Államok XIX. századi 
történelme, a polgárháború és az Amerikai Indián Háborúk csatái iránt 
érdeklődő olvasók figyelemébe ajánlom. May Károly és James Fenimore 
Cooper regényeinek romantikus indián hősei után megismerkedhetünk az 
amerikai préri indiánok igazi hőseivel, Ülő Bikával, Esőáztatta Arccal, 
Fékevesztett Lóval és a többi dicső indián főnökkel. 

Will Henry műve a Little Bighorn-i csata előzményeit, annak lefolyását 
írja le igen érzékletesen a korabeli dokumentumok, az ütközet fehér és indián 
tanúinak, résztvevőinek elbeszélései alapján. 

Az író Custer varjú indián törzsbeli nyomkeresőinek, Véres Késnek és 
Erős Kötélnek beszámolóit használja fel, hogy a csata eseményeit 
felelevenítse. Szinte halljuk a vágtázó indiánok csatakiáltásait, a puskalövések 
dörrenéseit, az indián lovak patáinak dübörgését, érezzük a lőpor füstjét, a 
felkavart port, a száraz mező illatát. 

A Custer vezette Hetedik Lovasezred feladata az volt, hogy a még 
szabadon élő , ellenséges" indiánokat terelje a rezervátumokba és foglalja el 
az aranyban gazdag Fekete Hegyeket, az indiánok szent hegyeit. Az Ülő Bika 
vezetésével közös táborba vonult lakota-sziú, arapaho és sejen törzsek a 
szerződéseket sorozatosan megszegő és folytonosan egyre nyugatabbra 
nyomuló fehérek ellen szálltak harcba és végül legázolták az elbizakodott 
Custer katonáit a Little Bighorn folyónál. 

George Armstrong Custer tábornok az Amerikai Egyesült Államok XIX. 
századi történelmének ellentmondásos, máig vitákat kiváltó alakja. Nevét 
elsősorban a Little Bighornnál lezajlott ütközet kapcsán ismerhetik, amelyben 
a Hetedik Lovasezred súlyos vereséget szenvedett az észak-amerikai síksági 
indiánok egyesült seregeitől. Custer helytállása és katonáinak hősi halála az 
indián csatározások legismertebb epizódja lett. Halála után Custer vadnyugati 
hőssé vált az amerikaiak szemében, aki életét áldozta hazájáért. Maga Custer 


1s a csatában esett el, de kitartott az utolsó pillanatig. 

A könyv lapjain a hétköznapi, , földhözragadt" valóság és a hősi tettek, a 
véres küzdelem jelenetei váltják egymást gyors egymásutánban. A könyvből 
megismerhetjük a harci táborba vonult indián törzsek főnökeinek szándékait, 
a közöttük dúló vitákat, az ütközethez vezető valódi okokat. 

Az indiánok győzelme azonban nem állította meg a fehér ember 
előrenyomulását. A bosszúra szomjazó, túlerőben lévő katonák hónapokon 
keresztül üldözték az indiánokat. Ülő Bika Kanadába menekült előlük a 
harcosok maradékával, Fékevesztett Ló és a hozzá csatlakozott indiánok pedig 
végül megadták magukat és bevonultak az indián ügynökségre, a 
rezervátumba. 

Custer 1876-ban, néhány hónappal a halála előtt megjelent könyvében így 
ír az indián háborúkról, az indiánok szabadságharcáról: 

,, Gyakran gondolok arra, hogy ha indiánnak születtem volna, magam is 
inkább a tágas, szabad prérit választom a rezervátumi bezártság helyett, ahol 
a civilizáció áldásai mellett annak minden szennye is rájuk zúdult." 


Fazekas Pál 


ELŐSZÓ 


A George Armstrong Custer tábornok vezette Hetedik Lovasezred Little 
Bighornnál elszenvedett veresége példa nélküli az észak-amerikai 
indiánháborúk történetében. Sokan, sokféleképpen írtak róla, de mind a mai 
napig nincs hiteles magyarázat a történtekre. Ez a könyv a korabeli — 
elsősorban katonai — dokumentumok és a csatában részt vett indiánok 
elbeszélésein alapul. 

A párbeszédek természetesen nem eredetiek, de hűen adják vissza a 
szereplők karakterét és a kor hangulatát. 

Az USA Hetedik Lovasezredének dicstelen pusztulása és a sziú indiánok 
utolsó heroikus harci fellángolása a legnagyobb amerikai legendák egyike. 


W. H. Custer 


BEVEZETŐ 


Custer — akit az indiánok sárga Hajnak hívtak — a West Point Katonai 
Akadémián végzett. Kadéttársai körében kedvelt figura volt, de már ekkor 
kiütköztek egyéniségének negatív jegyei. Fékezhetetlen, öntörvényű, hirtelen 
haragú fiatalember volt. 

A polgárháború idején Custer több vesztésre álló ütközetben a parancsok 
megszegésével aratott győzelmet, és tábornoki rangra emelkedett. 

A polgárháborút követő konszolidációs időszakban a hatalom terhére vált, 
le is fokozták. Talán nem véletlen, hogy a Hetedik Lovasezred élén 1876-ban 
őt küldték az Ülő Bika és Fékevesztett Ló, sziú törzsfőnökök által vezetett, 
utolsó jelentős indiánfelkelés leverésére. Custer sokszoros túlerővel állt 
szemben. Katonáival az utolsó emberig odaveszett. 


I. RÉSZ 
A WASHITA 


Kormos Üst tábora 


A Hetedik Lovasezred zsákmányra éhes farkasként lopakodott az alvó 
indiántábor felé, a jeges téli éjszakában. Egy hóval telt vízmosásnál Custer 
megállította a menetoszlopot. Az emberek és a lovak lehelete; megannyi 
ezüstös páraoszlop fúródott a fagyos levegőbe. Csak a zablák zörgése és a 
nyeregbőr nyikorgása hallatszott. 

A dombokon túl a Washita folyó partján, a közös téli táborhely 
biztonságában gyanútlan sejen, arapahó és kájova indiánok sátrai álltak. 
Amerika rézbőrű gyermekei tudták, hogy minden ellenszegülésükkel csak 
maguknak ártanak, de hittek benne, hogy egyszer minden jóra fordul. Addig is 
túl kell élniük a telet. 

Vörös Felhő 1868-ban békeszerződést kötött a Fehér Atyával 
Washingtonban. A jó hír a Washita partjára is eljutott. Kormos Üst és a többi 
főnök ígéretet tett népének, hogy többé nem kell rettegniük a lovas 
katonáktól. 

De hiába minden békeszerződés, mert a Hetedik Lovasezred más parancsot 
kapott, és a katonák most ott lapulnak a hóbuckák mögött, az indiánokra 
lesve. A parancs értelmében Custer ezredének akkor kell lecsapnia az 
indiánokra, amikor a Nagy téli tábor legyengült indián lovai nem győznék a 
versenyfutást az egész télen jól abrakolt, erős katonalovakkal. 

Custer nem fogja vissza embereit. Egyetlen cél lebeg szeme előtt: az 
indiánok nem menekülhetnek, soha többé nem lehetnek szabadok. 

Bűnhődniük kell a sok vérontás miatt. Augusztusban a Lazac-folyónál 
tizenöt fehér embert mészároltak le, és elraboltak öt nőt. A Köztársaság- 
folyónál is sok telepest megöltek. Szeptemberben a Cimarron-gázlónál 
felgyújtottak egy ekhós szekeret. Tizenketten vesztek oda. Fort Wallace 
közelében hat férfit öltek meg. A spanyol-elágazásnál a nőket és a 
gyermekeket sem kímélték. Kegyetlen gonosztettek ezek, de az indiánok úgy 
érezték, bosszút kell állniuk korábbi sérelmeikért. 

Custer nem indiángyűlölő. 

Nem érdeklik az előzmények, és tisztában van vele, hogy az indián 
büszkesége nem tűri, hogy megalázzák, de katona, és kötelessége végrehajtani 
a parancsot. A tábornok sátrába rendelte a tiszteket és a nyomkereső 
felderítőket. Jelen volt öccse, Tom Custer és Benteen százados. A felderítők 
egytől egyig a vadnyugat legendás alakjai: Apacs Bili, Kalifornia Joe, Ben 
Clark, a mexikói félvér, Romero és Erős Kötél, az oszidzs indián. Ők már a 
legképtelenebb helyzetekből is kivágták magukat, ahogy mondani szokták, 
, még a levegőben is eligazodnak". Most azonban bajban vannak, Custer 


feszült, ideges. 

— Uraim, feltételezem, fogalmuk sincs róla, hogy hol vagyunk. Híres 
ösztöneik, úgy tűnik, ezúttal cserbenhagyták önöket. Azért ne essenek 
kétségbe, mert nálam van az iránytűm, és sötétben is megmondom, merre 
járunk. Megnyugtatom önöket, hogy nem tértünk el a céltól, egyenesen az 
indiántábor felé haladunk. Sárga Haj (ez Custer indián neve) viselkedésével 
elárulta gyenge pontját: nem bírja elviselni, ha parancsnoki képessége és 
tévedhetetlensége bármi módon sérül, vagy csorbát szenved. 

— Még egyszer mondon), jó irányba haladunk. 

Ekkor előlépett az apró termetű oszidzs felderítő, és megrázta a fejét. 

— Iránytűnek nincsen füle, nem hallja, amit indián. 

Custer ismerte az indiánokat, tudta, hogy hagyni kell a felderítőt, hadd 
beszéljen. 

— Mondd el, mit tudsz, Erős Kötél! Hallgatunk. 

— Iránytű nem hallja kutyaugatás, de Erős Kötél igen — hangzott a válasz. 

— Ebben a hóviharban? Biztos vagy venne? — ellenkezett Custer. 

— Erős Kötél nem téved, hallja kutyaugatás és odavezet. 

— Merre? — kérdezte Custer. 

—- Nem messze innen, a dombokon túl, ha követsz engem, te is hallani 
fogod. 

— Uraim! — csattant a tábornok hangja —, azt hiszem, Erős Kötélnek igaza 
van. Megnézzük, mi a helyzet arrafelé. Az összes felderítő velünk jön. 
Benteen, Elliot és Gibbs, maguk az ezreddel nagyon óvatosan követnek 
minket. Tilos a beszéd és a füstölés! Ne maradjanak le túl messzire tőlünk! 

Sárga Haj villámgyorsan döntött és cselekedett. 

— Remélem, tudja mit csinál — szólt egy tiszt. 

— Az bizony nem ártana — tette hozzá a másik —, mert valahol odakint 
Kormos Üst táborában száznyolcvan sejen tipi áll. Ez legalább 
háromszázötven harcost jelent, nem beszélve az arapahókról és a kájovákról. 

Romero szerint lehetnek akár ezren is. 

— A tábornok akkor is megtámadná őket, ha tízezren lennének — mondta 
valaki. 

A jelenlevők közül Benteen százados szolgált legrégebben Custer mellett, 
ő ismerte legjobban. 

- Egy napon, amikor szembekerül azzal a tízezer vademberrel, 
mindannyian azt kívánjuk majd, bárcsak messze onnan, egy másik ezredben 
szolgálnánk. 

— Ön nem túl lelkes uram! — nevetett egy fiatal hadnagy. 

— Szerintem legyőzi őket, ha egyáltalán lesz ilyen ütközet. Mi a 
véleménye, uram? 

A százados elindult a sátor kijárata felé, közben odabiccentett a 
hadnagynak. 

— Az a véleményem, hogy önök mindketten bolondok. 


Erős Kötél tudja, mit csinál 


Erős Kötél mutatta az utat. A hóvihar erősödött. Ahogy a csillagok fénye 
átütött a felhőkön, mindenütt szemkápráztatóan fehér volt a hó. Custer tisztán 
látta, hogy az alacsony dombokon túl hegygerinc emelkedik. Visszafogta a 
lovát és hátranézett. A felderítők is megálltak. Kétszáz yardnyira mögöttük a 
menetoszlop csendesen várakozott. 

— Meg kell másznunk ezt az istenverte hegygerincet!? — kérdezte Custer 
Erős Kötéltől. 

— Indián falu túloldalon. Odaviszlek. 

— Rajta! — sürgette Custer. 

Megindultak, de ezúttal csak Kalifornia Joe tartott velük. A többiek az 
ezreddel maradtak, amíg a tábornok visszatér. 

Erős Kötél olyan iramot diktált, hogy Custer és Kalifornia Joe alig tudta 
követni. A hegygerinc tetején az oszidzs intett, hogy lapuljanak a földre. 
Mindhárman a mélységet fürkészték. 

— Tévedtél, Erős Kötél, nem látok és nem hallok semmit. Nincs semmiféle 
sejen tábor odalent — kiáltott Custer. 

— Halkan! — szólt rá az oszidzs, nem tisztelve rangját és legendás katonai 
képességeit. 

— Száj csukva, fül nyitva. Most hallani kutyaugatás?! 

— Nem, én csak a folyót szegélyező fasort látom. 

— Erősebben hallgatni — utasította az indián Custert, aki kezdte elveszíteni 
türelmét. Kalifornia Joe megérintette a karját: 

— Bocsásson meg, tábornok, de Erős Kötélnek igaza van. Hallgassa csak! 

A tábornok ezúttal hallotta a távoli ugatást. Ezen a vidéken csak indián 
kutyák lehettek. 

— Rendben, hallom, de nem látok semmit. 

— Mert nem jó irányba nézed. Én látok sejen lovak itt lent — mondta Erős 
Kötél. 

— Azok bölények, jóember! — sziszegte Custer. 

— Tábornok! Ha azok ott lent bölények, akkor ez az első eset, hogy legelő 
bölényeket látok indián csengővel a nyakukon - szólalt meg Kalifornia Joe. 

— Viccel velem, uram!? — csattant fel Custer, majd a könyökére 
támaszkodva hallgatózott. 

— Istenemre mondom, hallom a csengettyűket. 

Erős Kötél mormogott valamit oszidzs nyelven és felemelkedett. 
Kalifornia Joe Custerhez fordult. 

— Jöjjön uram, de óvatosan mozogjon és maradjon csendben! Custer szó 
nélkül követte két felderítőjét. 

— Aludj csak, Kormos Üst, nemsokára eljövök érted —, suttogta olyan 
halkan, hogy még azok ketten se hallhatták. 


Két Farkas halála 


A Hetedik Lovasezred felkészült a támadásra. A katonák a hóra szórták 
felszerelésük egy részét: a kávét, a szárított élelmet, a nyeregtáskákat, az 
abrakzsákokat, sőt még a téli viharkabátokat is. A csatában csak a 
karabélyokra és a fejenként száz lőszerre volt szükségük. A tisztek és a 
felderítők felsorakoztak Custer mellett. Sárga Haj rövid eligazítást tartott. 

Custer négy részre osztotta ezredét. Elliot őrnagy legyező alakzatban, 
keleti irányból, Meyers ezredes délről támad. Custer és Thompson nyugatról 
csap le a táborra. Ők a támadás fő ereje. Északról a Washita állja útját a 
menekülőknek. 

A tisztek szótlanul szalutáltak. 

— Nos akkor essünk túl rajta — mondta a tábornok, majd odafordult a 
szemlátomást izgatott Thompson századoshoz. 

— Nyugalom! Lépésben haladjanak. Csak akkor vezényeljen rohamot, ha 
felfedezik önöket, sok szerencsét. 

— Igenis, tábornok. Köszönöm, uram. 

Custer és Thompson négyszáz lovasa két oszlopba fejlődve várakozott. Az 
indián sátrak körvonalai lassan kezdtek kibontakozni a hajnali ködben. 

A falun kívül, a hegyre futó ösvény alján magányos sátor állt, amelynek 
lakója Kormos Üst kijelölt őrszeme volt. Minden hajnalban magára hagyta 
otthonát és családját, hogy őrizze a falu álmát. Úgy hívták: Két Farkas. Az 
indiánok tudták, hogy katonák vannak valahol a közelben. Kormos Üst 
szigorú utasítást adott a tábor őrzésére. Két Farkas megindult felfelé az 
ösvényen, amikor vészjósló sikoltást hallott. Felesége sikoltott. Két Farkas 
megfordult és látta, hogy asszonya két kisgyermekükkel kiszalad a sátorból, 
és kétségbeesetten mutatja, hogy katonák közelednek a tábor felé. 

— Lovas katonák! Lovas katonák! -— kiáltozta. 

Két Farkas azonnal rájött, hogy ha nem cselekszik villámgyorsan, 
mindannyian elvesztek. Felesége a gyerekekkel vissza, a tábor felé futott, ő 
pedig elszánta magát, ha kell, életét áldozza értük. Kormos ÜSsttel mindketten 
ott voltak, amikor Sand Creeknél Chivington ezredes egy egész sejen falut 
lemészároltatott. Akkor is hajnalban támadtak a kékkabátosok. Két 

Farkas első feleségét és négy kisgyermekét vesztette el Sand Creeknél. Az 
emlékek hatására pánikba esett és megfeledtezett Kormos Üst parancsáról, 
hogy tilos rálőni a katonákra. Megfeledkezett arról is, hogy a békés szándék 
jeleként fehér kendőt kell lobogtatni. 

Hirtelen szembe találta magát a katonák rettegett vezérével, akinek hosszú 
szőke haja, fekete kalapja, vörös sálja és fényes fekete csizmája volt. 

— Heováé! Heováé! Sárga haj! Sárga Haj! — kiáltotta és, hogy megvédje 
családját, rálőtt Custerre. Még abban a másodpercben a katonák sortüze 
valósággal kettészelte a testét. A tábornok sértetlen maradt, felemelte kezét, és 
az ezred zenekara játszani kezdte a Garry Owent, a Hetedik Lovasezred 
kedvelt dalát. 


Sárga Haj! Sárga Haj! 


Miközben Custer lovas katonái átgázoltak a Washitán, Kormos Üst 
táborában mindenfelől félmeztelen indiánok rohantak elő, és a sátrak között 
kiáltoztak egymásnak. Nem tudták, mekkora veszély leselkedik rájuk. A 
lovasroham útjába eső legszélső tipik lakói tisztában voltak súlyos 
helyzetükkel. Sárga Haj nevének hallatán az egész falu pánikszerűen 
menekülni kezdett. 

A fehérek hiszékeny áldozata, Kormos ÜSt és ősz hajú asszonya kilépett a 
sátorból. Az idős főnök elkapott egy musztángot, felkapaszkodott rá, és maga 
mögé emelte feleségét. A következő sortűz az idős indián párra zúdult, de 
Kormos Üst bátran a katonák közé ugratott, és valamilyen csoda folytán 
keresztültört rajtuk. A két öreg a folyó felé menekült. 

Kormos Üst és felesége fegyvertelen volt, de a katonák parancsba kapták, 
hogy egy lélek se menekülhet. Újabb gyilkos sortűz dördült. 

A musztángot vagy egy tucat golyó találta el, és felbukott. Kormos Üst 
nem mozdult többé. Felesége talpra állt és megpróbált elfutni, de hátba lőtték. 

Az asszony halott férjéhez vonszolta magát és megfogta a kezét. A lovas 
katonák átgázoltak rajtuk. 

Custer mindent alaposan kitervelt, az indiánok sorsa megpecsételődött. 
Bármerre menekültek, katonák állták útjukat. A nők és a gyermekek sem 
menekülhettek, a lövedékek nem tettek különbséget fegyveres és fegyvertelen 
indián között. 

Elliot őrnagy egysége tökéletesen elzárta a menekülés útját. Ráadásul 
Meyers ezredes katonái elfogták a sejenek musztángjait, ami egy síksági 
indián törzs számára egyet jelentett a pusztulással. Egyetlen menekülési 
lehetőség maradt: a Washita folyó medre. Ha eljutnak a folyót szegélyező 
sziklák mögé, egyesülhetnek a kájovákkal és az arapahókkal. Lenne esély a 
túlélésre. 

De Custer erre is gondolt, és elzárta az utat a folyó felé. Billy Cook 
hadnagy vezetésével egy csapat mesterlövészt helyezett el a folyóra néző 
magas partszakaszon. A menekülőket ott is karabélytűz fogadta. A Washita 
medre a sejenek holttesteivel volt tele, de maradt vagy nyolcvan sebesült és 
elcsigázott harcos, aki kétségbeesetten próbált utat törni magának a közeli 
arapahó tábor felé. 

Custer hallotta, hogy Elliot felől alábbhagy a lövöldözés. Ebből arra 
következtetett, hogy teljes győzelmet aratott. Felemelte karját, és tüzet 
szüntesst, vezényelt az őt körülvevő katonáknak. 

— Fiaim, most aztán jól elkaptuk őket! — harsogta -—, Elliot őrnagy 
beszüntette a harcot. Ez azt jelenti, hogy győztünk. 

Custer tévedett, az ütközet még nem ért véget. Erős Kötél a tábornokhoz 
vágtatott és odakiáltott neki: 

— Harcolj tovább. Baj van. Azért nem hallod másik katonát a folyónál. 

— Miket beszélsz, te gazember — vigyorgott Custer. 


— Megyek és gratulálok Elliotnak. 

— Ne menj folyóhoz, valami rossz történt ott. Én hall arapaho harci ének és 
sok sejen. 

Kalifornia Joe is nyugtalankodni kezdett: 

— Valami nem tetszik, uram, hallgassa csak! 

Custer és a köréje gyűlt tisztek elnémultak. 

-— Nem hallom a karabélyokat, pedig jellegzetes, mély hangjuk van. Elliot 
felől éles, csattanó lövéseket hallani. Az indiánoknak vannak winchestereik, 
uram — bizonygatta a felderítő. 

A tábornok elsápadt. A győzelmi mámor szertefoszlott, de Custer nem volt 
gyáva fickó. 

— Megmondom, mit teszünk. Egy erős csapattal Elliot segítségére sietünk. 
Hívják ide Cook hadnagyot, Thompson embereit állítsák az enyéim mögé. 

Custer serege akadálytalanul átkelt a folyón. A túloldalon egy mezőre 
érkeztek, ahol hirtelen megtorpant a lendület. Kalifornia Joe, aki Custer 
mellett lovagolt, figyelmeztette a tábornokot: a felderítő a mezőt szegélyező 
magaslatra mutatott. A felkelő nap melege elárasztotta a vidéket, de Sárga Haj 
nem érezte a levegő kellemes érintését. Amerre csak nézett, mindenütt indián 
harcosokat látott. Fegyvereik megcsillantak a napsütésben. Fejdíszeik sastollai 
lobogtak a szélben. Harcban edzett felnőtt férfiak voltak, nem pedig a tipik 
biztonságából a hóra kikergetett öregek, nők és gyerekek. Teljes harci 
díszben, vörös farkasokként várakoztak Sárga Haj Custerre. 

— Tábornok, minden elismerésem az öné és az ezredé, de jobb lenne, ha 
eltűnnénk innen, most azonnal — mondta Kalifornia Joe. Erős Kötél 
körbemutatott a mezőn: 

— Magas tű nem állítja meg golyó. 

De Custer nem adta fel olyan könnyen. 

— Kürtös, fújjon támadást! 

A kürtösnek nem maradt ideje, hogy teljesítse a parancsot. A sok száz 
indián velőtrázó csatakiáltást hallatott. Rémület költözött a katonák szívébe. A 
rikító harci színben pompázó harcosok megindultak a Hetedik Lovasezred 
ellen. 

— Vonja vissza az utolsó parancsot, uram, de gyorsan — követelte 
Kalifornia Joe. 

— És mi lesz Elliottal? Nem hagyhatjuk magára — erősködött Custer. 

— Tábornok, Elliot sorsa már eldőlt. Ha életben akarja látni a megmaradt 
embereit, fújasson visszavonulót. 

A mezőn hangyamódra nyüzsögtek az indiánok, és golyózáport zúdítottak 
a Hetedik Lovasezredre. 

Sárga Haj kénytelen volt kiadni a parancsot: 

— Kürtös! Fújjon visszavonulót! 


A Washita csendje 


A visszavonuló Custerhez Elliot egységéből többen is csatlakoztak. 
Vezetőjük, egy ifjú hadnagy büszkén mesélte, hogy harmincnyolc sejent 
megöltek, és sebesültjük sem volt. Kiderült, fogalma sincs róla, hogy mi 
történt az őrnaggyal. 

A szétszóródott Hetedik Lovasezred az elpusztított sejen faluban 
gyülekezett. Custer személyesen felügyelte a beérkező csapatokat, a tisztek 
közül csak Elliot hiányzott. A tábornoknak döntenie kellett: támad vagy 
visszaviszi az embereit oda, ahonnan jöttek. Szörnyű kísértést érzett, hogy 
lerohanja az arapahókat és a Kormos ÜSt felett aratott diadalt széles Ajak, 
arapahó főnök legyőzésével tegye teljessé, ám ekkor Kalifornia Joe és Erős 
Kötél egy indián asszonyt vezetett hozzá. Az asszony elmondta, hogy öt 
mérföld hosszan nyolcszáz tipi áll a Washita mentén, és arrafelé az összes 
katonára pusztulás vár. 

A tábornok egy szavát se hitte. Az volt a véleménye, hogy a nő hazudik, 
így akarja megmenteni a vérszomjas harcosok életét. 

Az indián asszony a távolba mutatott. 

— Hát nem látod Sárga Haj? Mondd, mit akarsz? Te is el akarod veszíteni a 
skalpodat, mint Tölgyfalevél Kisfőnök? 

— Ördög és pokol! A tölgyfalevél Elliot őrnagy vállapjára utal — szólt 
Benteen százados. 

— Ezt én is tudom. Mondja csak ki bátran, mi nyomja a lelkét. 

— Uram, ez az asszony azt akarja mondani, hogy Elliot halott, és mi is azok 
leszünk, ha nem fordulunk vissza azonnal. 

Custer tudta, hogy Benteen hatalommániásnak tartja, aki alkalmatlan a 
beosztására. 

— Elég volt, Benteen. Később még visszatérünk a viselkedésére. 

— Ahogy jónak látja, uram. De addig is foglalkozzunk talán az indiánokkal, 
uram. 

Az arapahók időközben lőtávolba kerültek, a helyzet kezdett elmérgesedni. 
Az első számú felderítő, Kalifornia Joe igyekezett lebeszélni Custert a további 
harcról. 

- Tábornok, ezerötszáz, de lehet, hogy kétezer rézbőrű lesi, hogy 
lecsaphasson ránk. Darázsfészekbe nyúlt, uram, és most támadnak a bitangok. 

Custer villámgyorsan döntött: 

— Meyers százados, ön és az emberei fél órára feltartóztatják az ellenséget. 
Ezalatt mi itt befejezzük, amit elkezdtünk. Kezdjenek tüzelni. 

A faluban életben maradt 60 asszony, és a gyermekeik. A jeges földön 
holtan feküdt 103 harcos, 16 asszony és 11 kisgyermek. 241 nyereg, 1123 
bölényirha-takaró, 82 puska és pisztoly, 425 tomahawk és lándzsa, 4035 nyíl 
és íj, 2185 takaró, 535 font lőpor, 1375 font lőszer és 700 font dohány került 
Custerék kezére. 

Nagy mennyiségű bölényhúst is találtak. A katonák összekötözték és a falu 


közepére hurcolták az indián holmikat, fegyvereket. Ötszáz font lőport szórtak 
rá. Custer utasította segédtisztjét, hogy gyújtsa meg az óriási máglyát. 

— Erős Kötél, hajtsátok ide a sejenek lovait, hogy a gazdáik jól láthassák 
őket! 

— Mire jó ez, tábornok? — kérdezte Benteen. 

— Egy indián közmondás jár a fejemben — válaszolt Custer —, Ha megölsz 
egy indiánt, rögtön két másik lép a helyére, de ha megölöd a lovaikat, 
harcképtelenné teszed őket. 

Így történt, hogy Cook mesterlövészei halomra lőtték az indián lovakat. 
875 sejen ló teteme maradt a mészárlás helyszínén. Az indiánok nem 
harcoltak tovább. Jéggé dermedt szívvel nézték, ahogy  musztángjaik 
elpusztulnak. Lassan, méltóságteljesen elhagyták a csatamezőt. A felderítők 
háromezerre becsülték a létszámukat. Csönd borult a Washitára. 

A Hetedik Lovasezred megindult hazafelé. A Washita völgye dögszagot 
árasztott. A sejenek örökre megjegyezték Sárga Haj nevét. A Washita mentén 
minden indián tudta, hogy eljön a leszámolás napja. Valahol másutt, egy 
másik folyónál. 


II. RÉSZ 
A PA SAPA 


Vörös Felhő szerződést köt 


1870-et írunk. A síksági indiánok súlyos veszteségeket szenvedtek. Custer 
tábornok kímélet nélkül elbánt velük. A sejen és az arapahó törzsek többsége 
kénytelen alávetni magát a fehérekkel kötött szerződéseknek. Az indiánok 
megindulnak a számukra kijelölt rezervátumok felé, amelyek akkortájt még 
hemzsegnek a bölényektől. A Medicine Lodge és a Laramie szerződés 
leszögezte, hogy a fehér telepesek nem háborgathatják az Arkansas folyótól 
délre eső vidéket, ami az indiánok örökös vadászterülete marad. Úgy látszott, 
hogy végre béke lesz a sápadtarcúak és az indiánok között, de a remények 
gyorsan szertefoszlottak. 

Vörös Felhő, a sziúk legbölcsebb főnöke Vas Lóval (vonattal) ment a 
Nagy Fehér Atyához. Washingtonban rengeteg olyan dolgot tapasztalt, amiről 
az indiánoknak fogalmuk sem volt. Látta, hogy a sápadtarcúak sokkal többen 
vannak, mint az indiánok. Megértette, hogy a népe el fog bukni, örökre. 

Vörös Felhő sejtette, hogy a sápadtarcúak nem tartják be a szerződésekben 
foglalt ígéreteket; hogy az indiánok szabadon élhetnek és vadászhatnak úgy, 
mint régen. A vasútépítő munkások ezerszámra öldösték a bölényeket. A 
telepesek mindent tönkretettek, amerre jártak. A szent hegyet, a Black Hillst, 
a sziúk nyelvén a Pa sapát sem kímélték. Mielőtt visszaszállt volna a Vas 
Lóra, Vörös Felhő még utoljára tájékozódni próbált, és felkérte a washingtoni 
atyákat, hogy tisztázzák a rézbőrű emberek helyzetét. A belügyminiszter, aki 
ismerte az indiánok gyermekien őszinte gondolkodását, mindent elkövetett, 
hogy igazságosan járjon el. Tolmács segítségével szóról szóra lefordíttatta a 
szerződés végső szövegét a büszke törzsfőnöknek. 

Vörös Felhő ekkor értette meg, hogy mit írt alá népe nevében. 

Legsúlyosabb felismerése az volt, hogy örökre lemondott a vadtól, főleg a 
bölényektől hemzsegő vadászterületekről, és egy szűk, behatárolt területre, 
rezervátumba kell vezetnie népét. Vörös Felhő ígéretet tett, hogy az indiánok 
nem szedik fel a síneket, nem támadják meg a vasútépítő munkásokat, és nem 
teszik tönkre a távíróvezetékeket. 

A szerződés harmadik pontja kimondta, hogy az indiánok sohase léphetik 
át a kietlen, vadászatra alkalmatlan rezervátumok határait. 

Vörös Felhő őszinte, büszke ember volt. Amikor a tolmács lefordította 
neki a szerződés szövegét, felkiáltott és felugrott a tárgyalóasztaltól. 
Villámgyorsan előrántott egy pisztolyt, és ha társai nem fogják le, ott helyben 
főbe lövi magát. Megtört szívvel kijelentette, hogy azonnal hazaindul, és 
elbeszéli, mit tettek a fehérek, majd kihúzta magát és így szólt: 

, Hiába az írás, a népem sohase fogadja el ezt a szerződést. Mi kevesen 


vagyunk, ti pedig sokan, mint fű a réten, de nem félünk tőletek, és harcolni 
Jogunk ellenetek, ameddig csak élünk. Becsaptatok minket. Belőlem is hazugot 
csináltatok. Elég volt. Nem élhetünk békében veletek. Mostantól nem ismerink 
titeket!" 

A belügyminiszter és néhány jó szándékú kormányhivatalnok próbálta 
lecsillapítani, de hiába. Grant elnök később csak ennyit mondott: ,, szóljanak 
neki, hogy menjen haza és kezdjen el szántani!" 


A tolvajok útja 


Az Indiánügyi Hivatal szerencsére nem osztotta Grant elnök nézeteit, és 
küldöttséget menesztett Vörös Felhőhöz, arra kérvén a , sziúk legbölcsebb 
főnökét", hogy tegyen még egy kísérletet; próbáljon mindkét fél számára 
elfogadható egyezségre jutni. 

Ez alkalommal Vörös Felhő szavai a sajtó révén Amerika legtávolabbi 
pontjára is eljutottak. Az idős törzsfőnök eltúlozta az indiánok veszteségeit, de 
egy szót sem ejtett a sziúk oglala, hunkpapa, minikonju, brulé, jankton és 
szanzár arc törzseinek kegyetlenkedéseiről. 

Az amerikai polgár annyit értett az egészből, hogy 1868-as szerződés 
elűzte a szegény indiánokat földjeikről. 

Az általános felháborodás hatására a belügyminiszter kénytelen volt 
változtatni a szerződésen. Az új szerződés szerint a sziúk szabadon 
, kereskedhettek". Az indiánok ezt úgy értelmezték, hogy továbbra is 
szabadon élhetnek és vadászhatnak. Vörös Felhő hazatért, de nem azért, hogy 
a földet művelje, hanem hogy a hadiösvényre lépjen. 

1870 és 1874 között a sziúk folyamatosan gyújtogattak és fosztogattak 
Kansasban, és a Missouri folyó mentén, Colorado és Montana bányavidékein. 
Egyetlen telepes se volt biztonságban tőlük. Korábban a sejenek és az 
arapahók a nagy síkság déli részét tartották rettegésben. A sziúk most északon 
tették ugyanazt. A Fekete-hegységben, Vörös Felhő szülőföldjén Fékevesztett 
Ló és Amerikai Ló, a két kíméletlen harcos szünet nélkül űzte, hajtotta a fehér 
betolakodókat. 

A sziúknak volt egy Kormos ÜSsthöz hasonló békepárti törzsfőnökük, akit 
Foltos Faroknak hívtak, és aki még Vörös Felhő előtt járt Washingtonban. 
, Hallgassatok Fehér Atyára!" kérlelte népét Foltos Farok. ,, Tegyétek, amit 
mond! Ha arra kér titeket, hogy műveljétek a földet, akkor szántsatok- 
vessetek. Jártam a sápadtarcúak nagy városában, láttam, milyen sokan 
vannak. Őszintén mondom, nem bírunk velük. Kövessétek Fehér Atyát, aki 
Washingtonban lakik!" 

De a sziúk Fékevesztett Ló és Amerikai Ló szavára hallgattak. Tasunka 
Vitkó és Nakpa Kesela mellé álltak. ,, Ve halljátok meg a vénember szavait! ", 
mondták. , Azért beszél így, mert a sápadtarcúak megvásárolták a nyelvét, 
amely kétágú, mint a kígyó nyelve, és egyszerre kétfelé beszél. Gyertek velünk! 
Legyetek szabadok! Ez a mi földünk, nem tűrünk több hazugságot. Talán 
vénasszonyok vagytok, akik gyávák a harchoz! ?" 

A közhangulat Vörös Felhő ellen fordult. A politikusok és a sajtó szigorú 
fellépést követelt a telepesek védelmében. A kormánynak lépnie kellett. 
Washingtonban elhatározták, hogy katonai expedíciót küldenek sziúföld 
szívébe, a Feketehegységbe. Az expedíciónak az volt a célja, hogy kiépítsen 
egy utat, és egy erőd felépítésére alkalmas helyet találjon. Az erőd szerepe az 
volt, hogy féken tartsa a rézbőrűek harci szellemét, és garantálja a békét a 
szent hegyek között. 


Ennek a szerződésszegésnek mindkét fél részéről voltak ellenzői, akik 
azzal érveltek, hogy a katonai lépésnek beláthatatlan következményei 
lehetnek. Az Egyesült Államok ez idő tájt súlyos válságát élte. Sok 
bevándorló nem talált megélhetést. Az emberek nem értették, hogy miért 
olyan fontosak az indiánok, amikor telepesek ezrei küzdenek a létért. Az 
emberek nem vették jónéven Vörös Felhő békés szándékait. 

, A rézbőrűek éljenek meg, ahogy tudnak", hangzott az általános vélekedés. 

Ebben a kaotikus helyzetben hiábavaló lett volna megértést elvárni a 
sziúktól. Az indiánok sohasem értették, hogy a sápadtarcúak miért próbálják 
olcsó ajándékokkal elnyerni rokonszenvüket. Az ő szemükben mindez a 
gyengeség, a félelem jele volt. A hadügyminisztérium megtette a szükséges 
intézkedéseket, egy, a Fekete-hegységet átszelő út megépítésére. 

A sziúk úgy nevezték el: A tolvajok útja. 

Washingtonban megtalálták azt a katonatisztet, aki már járt a vidéken és 
eligazodott a sziúk dolgaiban. George Armstrong Custer nevét az indiánok se 
felejtették el. 


A Fekete-hegység aranya 


Az Abraham Lincoln-erőd Észak-Dakotában épült. Az 1874-ben elkészült 
erőd parancsnokává Custert 1873-ban nevezték ki. Előbb a Hetedik 
Lovasezred foglalta el szálláshelyét. Custer tábornok később érkezett. Végül 
Elizabeth Custer csatlakozott férjéhez, hogy megossza vele a sivár katonaélet 
mindennapjait. Az ifjú tábornok életének legboldogabb időszakát élte, de nem 
csupán felesége érkezése tartotta izgalomban. Alig győzte kivárni, hogy ismét 
indián földre léphessen, és összemérje erejét a fekete-sárga harci színűre 
festett indián harcosokkal, tudta, hogy a rézbőrűek figyelik majd minden 
lépését, és türelmetlenül várta, hogy felhangozzék a támadást jelző kürtszó. 
Elképzelte, amint az ezred szürke, fekete és pej lovai fergeteges vágtába 
kezdenek. 

Custer nem ok nélkül kereste a veszélyt, a harcot. Az előző nyáron a 
Yellowstone folyónál Stanley tábornok parancsnoksága alatt kétszer is 
vereséget szenvedtek a sziúktól. A második alkalommal Custer egysége csak 
azért kerülte el a teljes megsemmisülést, mert Stanley gyalogsága időben 
közbeavatkozott. Custert nagy szégyen érte: parancsmegtagadásért Stanley 
letartóztatta. 

Sárga Haj jól elraktározta magában a yellowstone-i csata emlékét, és annak 
az indiánnak a nevét, aki két jó barátját — doktor Holzingert, a Hetedik 
Lovasezred derék állatorvosát és a Lincoln-erőd népszerű kantinosát, Balarint 
— 15 megölte. A gyűlölt név így hangzott: Esőáztatta Arc. ,, Bárcsak 
összehozna vele a sors!", merengett Custer, ,, majd én megmutatom ezeknek a 
vadaknak, csak próbáljanak ujjat húzni az ezredemmel. Keményen 
megleckéztetem őket/ 

1874. június 2-án a Hetedik Lovasezred Custerrel az élen elhagyta az 
Abraham Lincoln-erődöt: 400 fő lovasság, 200 gyalogos, az ezredzenekar, 
100 szekér, 3 Gatling-géppuska, egy 3 inches ágyú, egy marhacsorda az 
élelmezésre, valamint újságírók, fotósok és vállalkozó szellemű meghívottak 
alkották a menetoszlopot. Custer kínosan ügyelt rá, hogy a külvilág tudomást 
szerezzen dicső tetteiről. Az idősebb tisztek, mint Reno és Benteen, jókat 
viccelődtek ezen, mondván, ha a tábornok reggel borotválkozás közben 
megvágja magát, előtte biztos odarendeli a fotósokat. 

Minden hibája ellenére a tábornok nagy népszerűségnek örvendett. Maga 
az elnök -— aki egyébként nem kedvelte — is kénytelen volt engedményeket 
tenni a Washita hosszú hajú hősének. Grant eleinte hallani sem akart róla, 
hogy Custer részt vegyen a hadjáratban, azt pedig, hogy ő legyen a 
parancsnok, kizártnak tartotta. De Terry és Sheridan tábornok addig járt a 
nyakára, mígnem a polgárháború veterán északi főparancsnoka meggyőződése 
ellenére kinevezte Custert a hadjárat parancsnokává. 

,, Komplett őrült az a fickó, ráadásul messze nem olyan jó katona, mint azt 
a balkörmű újságírók terjesztik róla", morgott az elnök. 

A régen várt pillanat: Sárga Haj ismét a Hetedik Lovasezred élén lovagol. 


Tudja, hogy a sziúk várnak rá, de ő majd leszámol velük. Vörös Felhővel és 
azzal a szerződésszegő, hazug Esőáztatta Arccal. Megkapják, ami jár nekik! 

Teltek a napok, de a sziúknak semmi nyomuk nem volt. A menetoszlop 
előtt cserkésző éles szemű indián felderítők rendre üres kézzel tértek vissza. 
Sehol egy patanyom vagy egy sastollas fejdísz a távolban. 

A harmadik hét végén délnyugaton feltűntek a Fekete-hegység körvonalat. 
A vidék kezdett egyre barátságosabbá válni. A katonák tekintete valósággal 
falta a táj szépségeit. Életükben először jártak ezen a pompás vidéken. Hát 
ilyen a kegyetlen vademberek szent hegye! Kezdték megérteni, hogy a síksági 
indiánok miért féltik, óvják annyira ezt a vidéket, miért cserélik fel időnként 
az egyhangú prérit a vadban gazdag, őseik szellemének otthont adó titokzatos 
hegyekkel. 

Custer alig talált szavakat, lenyűgözte a természet gazdagsága, 
sokszínűsége. ,, Minden olyan tökéletes, hogy az képtelenség. A patak vize 
kristálytiszta és délben is jéghideg", áradozott. Az emberek és a lovak hol 
térdig érő fűben gázoltak, hol pedig a réteket felváltó fenyvesekben törtek utat 
maguknak, tavak és patakok százai mellett haladtak el. A levegő egyszerre 
volt oxigéndús és lágyan simogató, de elég hűvös a préri forró, fojtogató 
levegőjéhez képest. 

, Nincs még egy ilyen gazdag vidéke a hazának, ahol a honpolgár mindent 
készen kap a természettől. A vadon termő gyümölcsök sokkal ízletesebbek, 
mint a farmokon termesztettek. A marhákat télen is a szabadban lehet tartani, 
bőven találnak maguknak eleséget", lelkendezett tovább a tábornok. 

A Custer-expedíció mást is talált, olyasmit, amit az indiánok értéktelen 
sárga fémnek tartottak: aranyat. Az a néhány szerencsevadász, aki a 
környéken tartózkodott, nem okozott gondot, mert kevesen voltak. A 
probléma akkor kezdődött, amikor hatvan nap elteltével Custer ezrede 
visszatért az erődbe, ahonnan világgá kürtölték a nagy felfedezés hírét. 

Kitört az aranyláz. 

Tömegek özönlöttek a Fekete-hegységbe, ami súlyos kontfliktushelyzet 
kialakulásához vezetett az indiánokkal. A tét a Pa sapa volt. A kormány ismét 
kényszerhelyzetbe került, és Vörös Felhőnek megint fel kellett szállnia a Vas 
Lóra. Washingtonban a Fehér Atya közölte vele, hogy megvásárolja a Pa 
sapát. Vörös Felhőnek csak annyi dolga lett volna, hogy aláírja az erről szóló 
szerződést. A sziú törzsfőnök maga elé meredt. Szóval a sápadtarcúak 
bolondnak nézik. Úgy bánnak vele, mint egy akarat nélküli bábbal. Mit is 
mondhatott volna? Csapdába csalták. Tavasszal, amikor pezsegni kezd a 
természet, és a musztángok megerősödnek a zsenge legelőkön, akkor majd 
megtudják Washingtonban, hogy népe mit határozott. 


Custer látomása 


Indián földön lassan beköszöntött a tél. A bölényfű elsárgult. Jeges eső 
esett, és néhol már hó is hullott a kopár síkságon. A sziúk a szürke eget 
fürkészték, ahonnan a távozó vadludak búcsúéneke zengett. 

Nemsokára itt lesz a Vaszija, a tél szelleme, mondták a vének. A Földanya 
pihenni tér és az állatok is téli álmot alszanak. A rézbőrű emberek csak együtt, 
közös erőfeszítéssel képesek átvészelni a kegyetlen hidegeket. 

A postásoknak, a vasutasoknak, az aranyásóknak, a lovas katonáknak és a 
Fehér Atyának is szükségük van az otthon melegére. A Vaszija békét is 
hozott, nem csak hideget. 

Az Abraham Lincoln-erődben Sárga Haj Custer nem sokáig bírta a 
bezártságot, az egyhangúságot. Untatták a kártyapartik, a bálok és a színi 
előadások. Jóllehet az ezredzenekar vérpezsdítő indulókat és kellemes 
tánczenét játszott, és Libbie Custer is szépen zongorázott a St. Paulóból 
hozatott zongorán, a tábornok figyelmét nem tudták lekötni. 

Nem zárkózott el a társaságtól, de látszott rajta, hogy gondterhelt. Ő maga 
sem tudta, hogy mi bántja. Amikor a felesége vagy a beosztott tisztek közül 
valaki érdeklődött hogyléte felől, rendre elhárított minden segítőkész 
szándékot. Azt mondta, jól van, és senki se aggódjon miatta. 

Egy alkalommal kivételesen hosszabb beszélgetést folytatott öccsével, 
Tómmal, aki hadnagyként szolgált mellette. 

— Ide hallgass, Tom, ha én indián volnék, biztos, hogy azok mellé állnék, 
akik a szabad életet választják, és nem a rezervátumot! 

— Furcsa, hogy ezt mondod, Autie — ez volt Custer gyermekkori beceneve 
-, te, aki mindig is a másik oldalon álltál. Mi ez a hirtelen rokonszenv és 
együttérzés? 

Tom Custer nagydarab, iszákos ember volt, míg bátyja, a tábornok mindig 
csak vizet ivott. Féltő gonddal vigyázott öccsére, és minden hadjáratra 
magával vitte. 

— Tanuld meg Tom, hogy egy férfi nem mindig az, aminek látszik. Néha 
több, néha kevesebb, és még a testvére sem ismerheti minden gondolatát. Itt 
vannak például az indiánok: szerintem az emberiség legnemesebb példányai. 
A természet kegyetlen törvényszerűségei érlelik nemessé, bátorrá és 
alkalmazkodóvá őket. Ha lenne még egy életem, azt legszívesebben köztük 
élném le. Tom Custer felugrott: 

— Csak nem azt akarod mondani, hogy indián szeretnél lenni!? — 
Harsányan nevetett és a térdét csapkodta. — Ez igen, Autie! te mint indián! 
Fantasztikus ötlet! 

Sárga Haj megrázta a fejét. 

— Csillapodj, öcsém, és figyelj rám! — A tábornok hangja parancsoló volt. 
Tom Custer hadnagy bólintott és leült. Custer a korábbi lágy hangon megkérte 
testvérét, hogy jól nézzen körül a szobában, ahol a falakat trófeák és kitömött 
madarak borították. Ezeket mind a tábornok lőtte, sokszor lóhátról. Most 


rádöbbent, milyen ostoba és felesleges dolog volt lemészárolni ezeket a 
vadállatokat. Nem tudni, a fiatalabb testvér felfogta-e ennek a különös 
önvallomásnak a lényegét, hogy milyen érzés lehet ifjúból középkorú férfivá 
válni. 

— Egyetlen, drága testvérem — folytatta a tábornok -, hát nem érted? Ezen a 
télen harmincöt éves leszek. — Nincs többé felhőtlen ifjúság... 

— Számomra te mindig a régi, kedves kölyök maradsz — válaszolta Tom. 

— Igen, tudom, de a harmincöt az harmincöt. Megöregedtem. 

— Megöregedtél? Na, ne nevettess, bátyám! 

Custernek igaza volt. Ugyan messze járt az öregségtől, de külseje az utóbbi 
években jelentős változáson ment keresztül. Arcvonásai megnyúltak, orra 
elkeskenyedett. Kiugró szemöldökcsontja fölött dús, bozontos szemöldök 
védte a halovány, fénytelen szemeket. Bajsza kócos és rendezetlen volt, 
emiatt merészen ívelt álla vesztett korábbi  keménységéből. A 
legszembetűnőbb azonban a híres szőke haj fokozott gyérülése, elvesztése 
volt. Elöl és hátul a homlokon meg a tarkón a szőke fürtök továbbra is dúsan 
göndörödtek, de a fejtetőn... ott már alig maradt belőlük valami. 

Tom Custer, aki többnyire minősíthetetlen hangon beszélt az indiánokról, 
most megérezte bátyja hangjában az őszinte szánakozást. Custer folytatta: 

— Az indián tiszteli és óvja az időseket, és elnézően bánik a bolondokkal. 
Hűséges barát és szerető szülő. Az adott szó mindennél fontosabb számára. 
Az indiánok legnagyobb tévedése az, hogy azt hiszik, a fehérek is úgy 
gondolkodnak az életről és a szabadságról, mint ők. 

- A rézbőrű nem azért harcol, hogy ölhessen, hanem azért, hogy 
megmaradjon, és a gyerekei is megmaradjanak. Tulajdonképpen állandó 
időzavarban van, mert a létért folytatott küzdelemben nem marad ideje a 
mindennapok bensőséges szokásaira: arra, hogy megolajozza a puskáját, vagy 
arra, hogy a Nagy Szellemhez fohászkodjék. Ha a béke ára a rabszolgasors 
vállalása, akkor az indián eleve halott ember. Számára a szabadság maga az 
élet, a rezervátum a halál. 

— De Autie! — mondta Tom Custer te magad is tudod, hogy néhány hét 
múlva, ha már utolérted Esőáztatta Arcot, egészen más véleményed lesz a 
rézbőrűekről. Ismerlek jól, inkább nem eszel, csak hogy indiánra vadászhass. 

Custer tekintete szobájának nyugatra néző ablakára esett: 

— Nem, nincs igazad, Tom. Figyelj jól, felolvasok valamit: ,, Az Egyesült 
Államok kormánya elismeri és ezen szerződésben megerősíti, hogy a North 
Platté folyótól északra és a Bighorn-hegységtől keletre eső területek az indián 
nép kizárólagos tulajdonát képezik. Oda fehér ember be nem léphet, és azon 
keresztül nem haladhat. Az ezen területen létesült katonai állomáshelyeket fel 
kell számolni és az odavezető utakat le kell zárni." 

— Ez a sziúkkal 1868-ban Fort Rice-ban megkötött szerződés tizenhatodik 
cikkelye. Igen, ezt ígértük az indiánoknak, és amit kapnak, az az emberiség 
legsötétebb csőcseléke. A földfoglalók ellepik majd a Fekete-hegységet, és 
nem lesz, aki megállítsa őket. De ami a legszörnyűbb, én magam 


szabadítottam ezt az istencsapást a sziúkra. 

— Ne vedd úgy a szívedre, te is tudod, hogy ennek így kellett történnie — 
szólt Tom. 

— Na persze, de ezt hallgasd meg, ez a hadügyminisztérium végrehajtási 
utasítása: , Ha a földfoglalók megérkeznek sziú földre, a Hetedik Lovasezred 
nem avatkozhat be sem az egyik, sem pedig a másik oldalon. Várakoznia 
kell..." 

— Érted már, Tom!? A sziúknak végük. 

— Ne légy olyan szentimentális, ennél rosszabbat is el tudnék képzelni. Mi 
a fene van veled, Autie? 

George Amstrong Custer hosszan állt az ablaknál. A tájat vagy a jövőt 
fürkészte? Ki tudja. Az is lehet, hogy megsejtette a jövőt, és hallani vélte a 
legyilkolt indiánok szellemének vészjósló ígéretét: , Nincs menekvés, 
eljövünk érted!" 


III. RÉSZ 
A POWDER FOLYÓ 


Tatanka Jotanka, a Jövőlátó 


1875 szokatlanul békés év volt sziú földön; a Lincoln-erőd, Montana és 
Wyoming területén. Nem érkeztek hírek a fehérek és az indiánok közötti 
összetűzésekről. Custer felderítői is munka nélkül maradtak. A sziúk talán 
elmentek a bölények után, hiszen tudvalevő, hogy az élelmük, a sátraik és sok 
más egyéb dolog készül ezekből az őslényszerű állatokból, vélekedtek sokan. 

Valójában az történt, amit Custer előre megjósolt: aranyásók és 
földfoglalók lepték el a Fekete-hegységet. Az indiánok nem csaptak le rájuk, 
pedig a hadsereg és az Indiánügyi Hivatal illetékesei biztosra vették, hogy 
nem térnek ki a harc elől. Akkor hát mi történhetett? 

A hírlapok címoldalai hemzsegtek az indiánokat gúnyoló szalagcímektől: 
, A sziúk gyáván megfutamodtak", ,, Borítsunk fátylat az indiánkérdésre", vagy 
, A rézbőrűek elrejtőztek". Szó se volt menekülésről. Sőt épp ellenkezőleg... 

Montana és Wyoming síkságain, ahol a Powder-, a Tongue-, a Rosebud és 
a Bighorn-folyó hömpölygött, Foltos sas sziú gyermekei egyre csak 
gyülekeztek. Az, hogy a Pa sapán nem mutatkoztak, nem a véletlen műve 
volt, de súlyosan tévedett, aki azt hitte, hogy feladták a harcot. 

Az indiánok készültek valamire. 

Új törzsfőnököt is választottak, olyat, aki nem véres haditettekkel, skalpok 
gyűjtésével szerzett hírnevet magának. Meggyőző erejű, halk beszédével 
fokról fokra jutott el odáig, hogy népe vezetőjének tekintse. 

Az olyan lovas nomád nép, mint a sziú, külön nevet ad az ilyen indiánnak: 
Jövőlátónak hívták. Jövőlátó nem volt daliás termetű harcos, mint Vörös 
Felhő, szónokolni se tudott úgy, mint Foltos Farok, és nem volt vérszomjas 
sem, mint Fékevesztett Ló. Kistermetű, középkorú ember volt, aki fejdíszként 
egyetlen sastollat tűzött a hajába. Jobban hallgattak rá, mint bármelyik 
törzsfőnökre, mert szavaiból érezni lehetett, hogy nagy tettekre képes, 
megbízhatnak benne. Hívó szavára az összes sziú törzs egy nagy táborba 
gyülekezett. 

Jövőlátó a hunkpapa törzsből származott, amely az oglalákkal együtt a 
sziúk két legharcosabb törzsének számított. Látomása, amelyet egyszerű 
szavakkal előadott, minden indián szívet megdobogtatott, a régi idők 
szellemét idézte. A szomszédos törzseket, az arapahókat és a sejeneket is 
harcba hívta, hogy egy utolsó nagy csatában közösen diadalmaskodjanak a 
sápadtarcúak felett. 

Jövőlátó igazi neve Tatanka Jotanka volt, de a fehérek Ülő Bikaként 
ismerték. Neve hallatára a sápadtarcúak szíve megremegett. Elvesztették 
minden bátorságukat. 


Fékevesztett Ló döntése 


zzz 


Gyönyörű ősz köszöntött sziú földre. A kövérre hízott bölények fényes, 
vastag és tömör bundát növesztettek, és fürgén száguldoztak a prérin. Gazdag 
zsákmány ígérkezett. A sziúk sátrai még a nagy fagyok előtt megteltek 
bölényhússal. A nagy szakértelemmel kikészített bölényirhát sátrak borítására 
használták, de takaróként is jó szolgálatot tett az indiánoknak. A rézbőrűek 
Uncle Ptének becézték a számukra oly létfontosságú monstrumokat. Ideje 
volt, hogy a sziúk mindezért köszönetet mondjanak a Nagy Szellemnek. 

A sejenek és az arapahók nem csatlakoztak Ülő Bikához, de nem is 
utasították vissza a sziúk újdonsült főnökét. Azt mondták, tavaszig még van 
idejük gondolkodni. Az indián télen amúgy sem háborúzik. 

Ülő Bika nem haragudott rájuk, de furcsának találta, hogy indián testvérei 
elfeledkeztek a sápadtarcúak hazugságairól és a szerződésszegésekről. 

, A sejenek talán már elfelejtették, hogy Vörös Felhőt, Makpija Lutát a 
Jfehérek mennyire megalázták és milyen nevetségesen alacsony árat kínáltak 
neki a Pa sapáért!? Vagy arra sem emlékeznek, hogy az Indiánügyi Hivatal 
emberei hogyan próbálták rábeszélni, hogy ne ellenkezzen!? A sápadtarcúak 
hat millió dollárt, vagy évi négyszázezret akartak fizetni a sziúk szent 
hegyéért. Talán Vörös Felhő válaszára sem emlékeznek, aki kijelentette, hogy 
ha már mindennek vesznie kell, akkor legalább magas árat kér érte. százszor 
annyit kért, mint amennyit a sápadtarcú fizetni akart. Azt is feltételül szabta, 
hogy a kormánynak hat generáción keresztül elfogadható módon 
gondoskodnia kell a sziúkról. Ez a legkevesebb, amit az életünkért és a 
szabadságunkért kérhetünk, mondta Vörös Felhő", fejezte be beszédét 
Tatanka Jotanka. 

Ülő Bika arról is beszélt, hogy a sápadtarcúak megfenyegették Vörös 
Felhőt, egyszerűen elveszik tőlük a Pa sapát, ha nem jutnak egyezségre. A 
büszke, nagy megbecsülésnek örvendő törzsfőnök megtörten tért haza 
Washingtonból, és közölte népével, hogy nem tud tovább küzdeni, feladja. 
Később a , nemes vadember" könyörögve kérte a sziúkat, hogy ha nem 
akarnak éhen pusztulni, fogadják el, amit a fehérek javasolnak, és vonuljanak 
be egy rezervátumba. A sziúk Látóembere gyáváknak és asszonyoknak 
nevezte a sejen harcosokat. Tudta, hogy előbb-utóbb mellé fognak állni, mert 
van önbecsülésük. 

A sejenek halogatták a döntést, azt mondták, a fehérek még 
meggondolhatják magukat, és kedvezőbb feltételeket szabhatnak. Talán nem 
is olyan gonoszak, és nem tekintik rabszolgának a szabad indiánokat. Két 
Hold szerint az indiánok többsége eleve nyomorúságos rezervátumokban 
sínylődik. Mit akar Ülő Bika? Nem látja, hogy nincs, aki harcoljon? Különben 
is, miért harcoljanak a sápadtarcúak ellen, amikor azok békét kínálnak? 
Várják ki a tavaszt, akkor majd döntenek a jövőről. 

Ülő Bika és Fékevesztett Ló már kezdett lemondani arról, hogy Két Holdat 
és a sejeneket maguk mellé állíthatják. Ám ekkor váratlan fordulat 


következett: ami nem sikerült az indiánnak, azt elérte a fehér ember. 

1875. december 3-án egy levél érkezett az Indiánügyi Hivatalba. A 
belügyminiszter utasítását tartalmazta, amely így hangzott: 

, Hivatkozással korábbi levelezésünkre, az engedetlen és ellenséges sziú 
törzsek megrendszabályozása érdekében ezúton utasítom önöket, hogy vegyék 
fel a kapcsolatot a Dakotába, Montanába és a Peck-erődbe telepített 
indiánügynökségekkel annak érdekében, hogy január 31-éig minden sziú törzs 
a számára kijelölt rezervátumba érkezzen. Amennyiben ez nem történik meg, 
úgy kénytelenek leszünk katonaságot kivezényelni..." 

A levél a legnagyobb titoktartás mellett jutott el a címzetthez, de a tartalma 
így is kiszivárgott. Nyilvánvalóvá vált, hogy a fehérek nem várnak tavaszig, 
háborúra készülnek. A sejenek tehát alaposan tévedtek. Mindez a tél 
legzordabb, legkegyetlenebb időszakában történt. Ülő Bika és Fékevesztett Ló 
népe nagyon messzire táborozott azoktól az ügynökségektől, ahová be kellett 
volna vonulniuk. A legközelebbi indiánügynökség is kétszáz mérföldnyire 
volt, de a hunkpapák és az oglalák falvai még ennél is messzebbre, mélyen a 
síkság belsejében épültek fel. Kegyetlenség volt arra utasítani őket, hogy ilyen 
feltételek mellett január 31-éig jelentkezzenek valamelyik ügynökségen, 
ráadásul a futárok a megadott időpontig el sem érték a sziúkat. 

Minden világossá vált. A sápadtarcúak teljesíthetetlen rendelkezéseket 
hoznak, hogy azután a hadsereg kék zubbonyos egységeit küldjék az indiánok 
ellen. A sejeneknek azonnal kellett volna csatlakozniuk a sziúkhoz, de Két 
Hold még mindig vonakodott. Azt mondta, hogy Fehér Atya a sejenekről nem 
rendelkezett, a lovas katonák őket nem bántják, csak a sziúknak kell útra 
kelniük. 

Fehér Atya az Egyesült Államok elnökét jelentette az indiánoknak. Az 
összes hivatalos okmány mögött az elnök akaratát sejtették. Ez esetben Grant 
elnök nem tudott a parancsról, azt a belügyminiszter saját hatáskörében adta 
ki. 

Ülő Bika haragosan fogadta a híreket, és rögtön gyűlésbe hívta a sziúkat a 
Hód-patakhoz, a hunkpapák falujába. A bölény- és farkasirhákba burkolózott 
törzsfőnökök egyenként vagy kisebb-nagyobb csoportokban érkeztek. A 
gyilkos hideggel és a fehérek ellenséges szándékaival dacoló komor főnökök 
Vörös Felhő kivételével mind Tatanka Jotanka sátra köré gyűltek. Vörös 
Felhő törzse egy részével elindult a rezervátumba. A nagy tanácskozás 
kezdetekor üresen hagyták a helyét, de aztán a vének felkérték Fékevesztett 
Lovat, hogy üljön le közéjük. Vörös Felhő neve nem hangzott el többé. Nem 
számított: megszűnt létezni. Az oglalák új főnöke pedig rövidesen hallatta 
szavát a tanácsban. 

De előbb a törzsfőnökök sorban előadták, hogy népük mit határozott: útra 
kelnek a hóban, fagyban, jégviharban a rezervátumba, vagy szabadon 
küzdenek tovább, mint apáik. Ülő Bika és Fékevesztett Ló maradt a 
legvégére. Mindenki tudta, hogy amit ők mondanak az lesz a végső, közös 
döntés. 


Mikor rá került a sor, Ulő Bika nem állt fel, mint a többiek, csak felemelte 
a kezét és így szólt: 

— Büszke főnökök, ismeritek a véleményem, hadd beszéljen hát fiatal 
oglala testvérem helyettem is! Minden tekintet Fékevesztett Ló felé fordult, 
aki lassan felemelkedett és mozdulatlan maradt. A tűz megvilágította 
bronzvörös arcát. Mélykék szeme vészjóslóan csillogott a tűz fényében. A 
testét borító skarlátvörös Hudsons Bay-takaró csak fokozta alakjának vöröses 
izzását. Valósággal megállt a levegő. A tűz körül ülő törzsfőnökök hátán 
végfutott a hideg. A több évtizedes ádáz küzdelem és a népeik sorsa miatt 
érzett aggodalom egyetlen vijjogó csatakiáltásban tört ki: a törzsfőnökök Ülő 
Bika mellett az ifjú oglala harcost is elismerték vezérükként. 

— Nagyra becsült főnökök — kezdte beszédét Fékevesztett Ló. — Nehezen 
találok szavakat erre a megtiszteltetésre, de annyit megígérhetek, hogy 
hűséges leszek hozzátok és népetekhez. Soha sem foglak arra kérni titeket, 
hogy hóban és fagyban vonuljatok valamelyik Indián Ügynökség 
rezervátumába, ahol sem jó szó, sem elegendő élelem nem vár rátok. 

— Itt maradok veletek, és ha úgy döntőtök, megküzdünk a fehérek lovas 
katonáival. Ha kell meghalunk, de büszkén halunk meg! Ezt én mondtam, 
Tasunka, az oglalák főnöke! 

Egyedül Kan Kutya, Fékevesztett Ló gyerekkori barátja határozott úgy, 
hogy csatlakozik Két Hold népéhez. A többiek a harcot választották. 

— A-Ah Ka-tela! Ennek így kell lennie! Pusztuljanak a sápadtarcúak! 


A kétnyelvű vaszikun! a hazug sápadtarcú 


Február havában a Tongue-folyó vidékének szabad indiánjai a tél 
fogságában éltek, de nem nélkülöztek. Igaz, hogy az időjárás zord és 
kegyetlen volt, de bőven volt élelem és tüzelő. A bölénylepény, a szárított 
bölényürülék ősidők óta kiváló tüzelőanyagnak bizonyult. 

Az indiánok olyan híreket kaptak, hogy a nagy havazások miatt a 
katonaság még a Lincoln-erődig se volt képes eljutni. A sápadtarcúak főnökei 
úgy döntöttek, hogy télen már nem támadják a Tongue-, a Rosebud- és a 
Powder-folyó környékén telelő sziúkat. Hát nem furcsa? A sápadtarcú szerint 
ilyen havazásban nem lehet útra kelni, de akkor miért várja el az indiántól, 
hogy végigmeneteljen ugyanazon az útvonalon? A vaszikun számára kétféle 
igazság létezik?! Hát nem furcsa? Az indián mindig igazat mond, és mégsem 
megy vele semmire. 

A sziúk jó híreket kaptak. A rokonok, ismerősök meglátogatták őket a 
rezervátumból, és mind ugyanazt mondták: nem kell félniük, a lovas katonák 
nem jönnek a télen. A családokat így hát semmi sem veszélyeztette: a szülők 
játszhattak a gyermekeikkel a jó meleg sátrakban, a nők kényelmes 
mokaszinokat és szarvasbőr ingeket varrhattak a tavaszi vadászat idejére. A 
férfiak győztes csaták és dicső haditettek elbeszélésével töltötték az időt úgy, 
mint a régi, boldog időkben, amikor a lovas katonák nem törtek az életükre. 

,, Ovanyeke vaste, jól ment a sorunk, boldogságban éltünk", mondták a 
sziúk, de örömükben megfeledkeztek róla, hogy a lovas katonák miként 
bántak el Kormos Üst főnökkel és népével. Eszükbe se jutott, hogy nemcsak 
keletről, hanem délről is érheti őket támadás. 

A katonaság Wyomingban, a Fetterman-erődben készült a hadjáratra, 
olyan titokban, hogy amikor március elején a  Bozeman-ösvényen 
megindultak Montana felé, a sziúk még azt sem tudták, hogy egyáltalán 
léteznek. Ez a haderő a Wolf-hegység felső folyásához, a Tongue folyóhoz 
igyekezett, és a parancsnokát, George Crook tábornokot az indiánok legalább 
annyira gyűlölték, mint Custert. Három Csillag tábornok vagy Vörös Szakáll 
volt az indián neve. 

Custer washingtoni barátai meg voltak győződve róla, hogy a tábornok a 
roppant havazások miatt nem kap lehetőséget a sziúk megleckéztetésére. 
Mások viszont azt terjesztették, hogy nem az időjárást kell okolni. Valami 
másnak is kellett történnie, amiért Custer kerülte a találkozást a sziúkkal. 


Crook tábornok és Prédaleső 


1875 kora őszén Custer állomáshelyétől messze, keleten töltötte a 
szabadságát. Bájos feleségével már egy ideje New Yorkban időzött, és a 
tábornokot szemlátomást nem nagyon izgatta, hogy mi történik odahaza, a 
kőkeményre fagyott préri közepén álló erődben. 

Időről időre meghosszabbította szabadságát a hadügyminisztériumban, 
mígnem februárban Crook tábornok kapott utasítást a sziúk felkutatására és 
megrendszabályozására. 

A hír hallatán Custer a Lincoln-erődbe sietett. Röviddel azután, hogy 
odaérkezett, táviratot kapott a hadügyből: 

,, Custer tábornok haladéktalanul utazzék Washingtonba! ", szólt a parancs. 
Custernek kongresszusi meghallgatáson kellett megjelennie, hogy választ 
adjon bizonyos kérdésekre. 

Azt, hogy a kongresszusi meghallgatás a Custernek állított csapda lett 
volna, nem lehet tudni, de nagy a valószínűsége, mivel a tábornok egy 
újságcikkben meglehetős őszinteséggel nyilatkozott a hadseregen belüli 
korrupcióról. A maga naiv őszinteségével kenőpénzek elfogadásával vádolta 
az akkori hadügyminisztert, Willian W. Belknapot — az elnök jó barátját —, 
akit később vád alá is helyeztek. 

Custer visszautasította, hogy bármi köze volt az újságcikkhez, de betelt a 
pohár, Grant elhatározta, hogy megleckézteti. Ez alkalommal Custert még 
befolyásos barátai sem tudták megvédeni, igaz, ő sem hagyta magát 
elnémítani. Végül a Kongresszus mendemondának minősítette vallomását, és 
eltiltotta a további tanúskodástól. Az állomáshelyére se térhetett vissza. Az 
elnök győzött. Grant elnököt sokan szivarrágcsáló, whiskyivó vénembernek 
tartották, de azt senki sem tagadta, hogy a polgárháború során nyújtott 
teljesítményével az USA történelmének egyik legtehetségesebb tábornokává 
vált. Grant, a profi katona nem kedvelte Custert. Megbízhatatlannak, 
szertelennek és kiszámíthatatlannak tartotta, aki alkalmatlan a sziúk elleni 
végső leszámolásra. 

Így történhetett, hogy miközben Custer Washingtonban még azon 
elmélkedett, hogy hogyan fosztották meg élete nagy lehetőségétől, addig 
Crook tábornok, aki nem politizált, csapataival már mélyen benn járt az indián 
földön, Észak-Wyomingban. Március második hetében érte el a Tongue 
forrásvidékét és elindult a nagy sziú tábor felé. 

Crook csapatai és a sziúk között már csak a Wolf-hegység mély hóval 
borított gerince húzódott. Amikor Crook Montanába ért, első számú 
felderítője, Frank Grouard azt tanácsolta neki, hogy ne késlekedjen, fokozza 
az iramot. Attól kezdve a katonák megkettőzték erőfeszítéseiket. 

Bár sötét bőrszíne miatt mindenki indiánnak nézte, az ifjú felderítő félvér 
volt: francia apától és bennszülött anyától származott, akitől a bőrszínét is 
örökölte. Ha fehér lett volna, akkor egy, a telepeseket ért támadás során a 
sziúk nem kímélték volna meg az életét. A hunkpapák táborába került, ahol 


maga Tatanka Jotanka nevelte, tanította, úgy bánt vele, mintha a saját 
gyermeke lett volna. 

Indián nevet is kapott: , Aki Felemelt Kézzel Ül"-nek hívták, de ismerték 
úgy is, hogy Prédaleső. Mikor Grouard felnőttként visszatért a sápadtarcúak 
közé, Ülő Bikát és az egész törzset fájdalmasan érintette, hogy elhagyta őket. 
Hát még ha tudták volna, hogy a gyűlölt kék katonák szolgálatába állt. 

Így történhetett, hogy amikor 1876. március 14-e dermesztően hideg 
reggelén a sziúk felderítői jégdarával belepett musztángjaik hátán ülve egy 
szeles sziklaszirt tetejéről végigtekintettek a befagyott Tongue-folyón, nem 
várt, kellemetlen meglepetésben volt részük. 

Látták, amint Crook hadoszlopa; lovasok, gyalogosok, ellát- mányos és 
muníciós szekerek hosszú, kígyózó menete halad a téli táborhely felé. Amikor 
tüzetesebben szemügyre vették az ellenséget, ijesztő felfedezést tettek. Látták, 
hogy a katonákat Három Csillag vezeti. A hunkpapák rögtön nyugtalankodni 
kezdtek, ám a java még hátra volt. 

A sziúk oglala vezetője egy halott tiszttől zsákmányolt katonai távcsővel 
figyelte a vonuló katonákat. Most átnyújtotta az egyik hunkpapának: 

— Nézd meg jól, ki lovagol Vörös szakáll mellett, ki vezeti a vaszikunt 
ellenünk. A hunkpapa felkiáltott: 

— Hovo! Prédaleső! 

A sziúk pontosan tudták, mekkora veszélybe kerültek. Mostantól fogva 
rendkívül óvatosan, körültekintően kell cselekedniük, győzelmi esélyeik 
megromlottak. 

— Én itt maradok, és figyelem a katonákat — mondta Kis Ölő, az oglala. 

— Te siess Ülő Bikához, és figyelmeztesd a veszélyre, te pedig Fékevesztett 
Ló táborát riadóztasd! Hopo, hopo, siessetek! 

A hunkpapák leereszkedtek a magaslatról, és vágtatva indultak északnak. 
Kis Ölő egészen addig várt, amíg az utolsó katona is kikerült a látómezőből, 
majd mokaszinjának sarkát belevágta musztángja oldalába, és a két hunkpapa 
nyomán haladva lelovagolt a völgybe. 

— Hukahej! Kis lovam! Induljunk utánuk, de csak óvatosan! 


Kan Kutya végzetes hibája 


Kis Ölő nem sokáig követhette Crook hadoszlopát, mert Prédaleső 
jelzésére a katonák váratlanul megálltak. Az oglala erősen figyelt a távcsövén 
keresztül: Grouard izgatottan mutogatott a Powder-folyó irányába. Kis Ölő 
tudta, hogy arrafelé Két Hold, a rezervátumba önként bevonult sejen 
törzsfőnök és népe táborozik. Két Hold nem lépett a hadi ösvényre. A katonák 
nem támadnak meg békés indiánokat. 

Kan Kutya csak az után csatlakozott Két Holdhoz, hogy a sejenek főnöke 
megüzente a Standing Rock-i Indiánügynökségnek, törzsével bevonul a 
rezervátumba. Biztosra vette, hogy ha a katonák a sejenekkel közös táborban 
találják, nem bántják majd őket. Úgy tervezte, tavasszal azután ő is elindul a 
rezervátumba. Addig meghúzódnak a sejeneknél. A katonáknak tudniuk kell, 
ki a barát, és ki az ellenség, gondolkodott Kis Ölő. 

A hadoszlop ismét megindult, de most elkanyarodott a Tongue-folyótól, és 
keletre, a Powder-folyó felé haladt. Az ifjú oglala örömmel állapította meg, 
hogy abban az irányban elkerülik Ülő Bika és Fékevesztett Ló táborát. 

De valami még sincs rendjén! Prédaleső észrevett valamit, ami az ő 
figyelmét is elkerülte. Kis Ölő arra gondolt, hogy Crook híres felderítője 
felfedezhette Kan Kutya és követői nyomát, amelyet akkor hagytak, amikor az 
oglaláktól átvonultak Két Hold táborába. Prédaleső legendás nyomkereső volt, 
jobb bármelyik indiánnál, de ezúttal tévedett, mert azt hitte, hogy 

Kan Kutya nyomai Fékevesztett Lóhoz vagy Ülő Bikához vezetnek. Hiába 
képes a sziú, a sejen és arapahó lovak patanyomait megkülönböztetni 
egymástól, amire rajta kívül csak Bridger, a torok, egy sápadtarcú, és Véres 
Kés az arikara indián, Custer legkiválóbb felderítője képes. Hiába ő a legjobb, 
ezúttal tévedett, mert amerre elindult, biztosan nem találja meg a sziúk nagy 
táborát. Azok a nyomok a sejen faluhoz vezetnek. 

Kis Ölő mégis feszült volt. Hirtelen gyorsabbá vált a szívverése, a vér 
dobolni kezdett a fülében. Hát persze! Hogy erre nem gondolt korábban! A 
kishúga, Derűs Hajnal három nappal azelőtt indult el Kan Kutya táborába, és 
mostanára biztosan odaért már. Mi lesz, ha a katonák ott találják? Kis Ölőnek 
egyetlen esélye maradt, előbb kell a sejenek táborába érnie, mint a kék 
katonáknak. Derűs Hajnalt időben el kell vinnie onnan. 

— Ne félj, kis lovam! Fuss, ahogy csak bírsz! — súgta Kis Ölő a 
musztángjának. — Fuss, mintha Junke Lo, a Gonosz szellem üldözne, lihegne a 
sarkadban! Hopo, Hukahej. Iho! Rajta, vágtass! 

A musztáng úgy megrettent a sziú halál isten nevének hallatán, hogy 
szélsebes vágtába kezdett. 


Moore hadnagy legendája 


Március 16-án késő délután egy mély, sötét és huzatos völgyben Crook 
megállította a menetoszlopot. 

Nem messze onnan Grouard rátalált Kan Kutya nyomaira, de rengeteg más 
nyomot is talált. 

— A friss nyomokat a sejenek hagyták, de az is lehet, hogy a sziúk, mert 
sokszor együtt vándorolnak, főleg télen — mondta Prédaleső Crooknak. 

— Nézze, Frank, biztosra kell mennünk, minket csak a sziúk érdekelnek. 

— Értem én, uram, de ezek indiánok! Bármi megtörténhet! 

— Milyen messze lehetnek, Frank? — kérdezte Crook. 

— Amott egy tűzrakás nyomait láttam, még parázslott a hamu — válaszolt 
Prédaleső. 

—- Úgy vélem, hogy a nagy sziú tábor már nincs messze. A folyó 
kanyarulatánál a Sage Mesa alatt lehetnek, ismerem jól azt a vidéket. 

J. J. Reynolds ezredes és Anson Mills százados, Crook két rangidős tisztje 
addigra a hadoszlop élére, Crook és Grouard mellé lovagolt. Mills nyugodt, 
kiegyensúlyozott, indián-ügyekben realista tiszt volt. Reynolds pont az 
ellenkezője: idegesen viselkedik, nehezen fegyelmezi magát. Mills százados 
szólalt meg elsőként. 

— Mi újság, Grouard, megvannak a fickók? 

— Meg, uram. De csak akkor vehetjük biztosra, ha látom a lovaikat. 
Sötétben is megismerem az oglala lovakat, uram. — Remélem, ma már nem áll 
szándékában utánuk menni — aggodalmaskodott Reynolds. 

— Ez csak önöktől függ, ha bírják az iramot, még ma éjszaka elérhetjük a 
sziú tábort. Grouard nem kedvelte Reynoldsot. Az volt a véleménye, hogy az 
ezredesnek nincs helyén a szíve, nem igazi, vérbeli katona. Crook legendás 
vörös szakállát simogatta. Az indián csaták hőseként harcolt az arizóniai 
sivatag vérszomjas apacsai, a texasi síkság komancsai és az északi hegyvidék 
sziú harcosai ellen. Most a dermesztően szeles völgyben az általa vezetett 
hadoszlop esélyeit latolgatta. Felnézett az égre, és mélyet szippantott a hideg 
levegőből. 

— Hát, nem tudom... — szólalt meg -—, küldjek egy teljes hadoszlopot 
maroknyi indián ellen, amikor rövidesen havazni fog, nemsokára besötétedik, 
és a nyomok sem egyértelműek? Nem, más megoldást kell találnunk! 

Reynolds ezredes azonnal helyeselni kezdett: 

— Igen tábornok, letáborozunk, és kivárjuk a reggelt, azután eldöntjük 
hogyan tovább. 

— Ezredes — kezdte Crook félreérthetetlen mosollyal az arcán —, nem értek 
egyet önnel, sőt mi több, parancsba adom, hogy Mills, Egan és Moore az 
embereivel most azonnal induljon el, és kutassa fel Fékevesztett Ló táborát. 
Én itt megvárom önt. 

Crook elrendelte, hogy Grouard is tartson Reynoldsszal. Erre azért volt 
szükség, mert a tábornok nem bízott az ezredesben, attól tartott, hogy 


elvakultságában bármelyik útjába eső indián táborra kész rátámadni. Crook 
parancsa így szólt: 

- Ha tényleg Fékevesztett Lóval állunk szemben, akkor meg kell 
semmisíteni őt és az egész táborát, de ha nem, akkor egyenesen megtiltom, 
hogy bármilyen formában ártson az indiánoknak. Ha nem tartja be a 
parancsomat, hadbíróság elé állíttatom, megértette, ezredes?! 

Az volt a lényeg, hogy Fékevesztett Ló horogra kerüljön. Ő volt a felkelés 
szíve, Ülő Bika nem értett a harchoz, sohase háborúzott. Fékevesztett Ló 
nélkül semmire se ment volna. Napnyugta után, amikor a katonák már 
eloltották a tüzeket, és felkészültek az éjszakai pihenésre, a feladatra 
kiszemelt szakasz elhagyta a tábort. 

Az élen Grouard mutatta az utat. 

A kegyetlen hóviharban a széllökések ereje szinte feldöntötte a lovasokat. 
A Powder-folyó felé haladva a hideg egyre fokozódott. Prédaleső kitartóan 
haladt az élen, nem lassított az iramon. A kis csapat egész éjszaka 
káromkodva és vakon botorkálva menetelt a tomboló hóviharban, de megérte, 
mert Ülő Bika fogadott fia még pirkadat előtt rátalált az indiánokra. Amint 
megpillantotta az indián lovakat, Grouard rögtön tudta, hogy azok csak oglala 
musztángok lehetnek. 

Prédalesőnek abban igaza volt, hogy oglala musztángokat látott, de nem 
Fékevesztett Ló táborát készültek megtámadni. A felderítő előrekúszott, 
egészen a kipányvázott lovakig, ahonnan jól hallotta, amint egy őrszem 
körbejár, és a falu tudtára adja, hogy minden rendben, támadástól nem kell 
tartani. Kis Ölő elmondta, hogy jönnek a katonák, de azóta újabb felderítőket 
küldtek ki, akik ezt nem erősítették meg. Azt jelentették, hogy nem láttak 
sápadtarcúakat. 

Kis Ölő biztosan tévedett, hisz fiatal még. Megesik ez mindenkivel. 

— Vaszte! Vaszte! — kiáltotta az őrszem. — Aludjatok tovább! 

Grouard azonnal rájött, hogy mi történhetett: a Kis Ölő visszatérte után 
kiküldött felderítők nem mentek elég közel a Tongue-folyóhoz, és így nem 
fedezték fel Prédaleső és a katonák nyomait. 

Szabad volt az út Reynolds előtt. Csak intenie kellett, és Egan, Mills 
valamint Moore emberei rávetik magukat a táborra, és eltörlik a föld színéről. 

— Egy kis indián céllövészet, uram, semmi más — mondta Grouard. 

Az , indián céllövészet" abból állt, hogy a rezervátumokban élő indiánok a 
számukra kiutalt és karámokba terelt marhákat közvetlen közelről lövöldözték 
halomra. 

Reynoldsnak addigra már elment a kedve az egésztől, de nem hátrálhatott 
meg. 

— Egan, támadjanak! — adta ki a parancsot. Egan utasította Moore-t, hogy 
egységével észak felől zárja el a menekülési útvonalat, míg ő és Mills katonái 
délről rohamoznak. Egan nagy lendülettel megkezdte a támadást, de nem elég 
gyorsan, mert egy, a reggeli tűzrakáshoz tűzrevalót szedegető öregasszony 
felfedezte a hajnali ködből előbukkanó katonákat. Vérfagyasztó kiáltása 


harcost, asszonyt és gyermekeket eszeveszett menekülésre késztetett. Az 
időjárás az indiánoknak kedvezett, mert a hirtelen felszálló ködben minden jól 
láthatóvá vált. 

A támadás teljes egészében kibontakozott. Kan Kutya és Két Hold — Kis 
Ölő puskatüzének fedezete mellett — azonnal felvette a harcot az ellenséggel. 
Kis Ölő félig meztelenül tört előre és winchesterével egymás után hat katonát 
terített le. Egan csapata megtorpant, az indiánok időt nyertek. A harc hevesen 
tombolt. Grouardot két lövés érte és azonnal meghalt. Reynolds nem számított 
ilyen heves ellenállásra. 

Kis Ölő mindenre figyelt: 

— Visszavonulnak! Gyorsan! A nőket és a gyerekeket vigyétek a sziklák 
közé, ott biztonságban lesznek. Azok, ott, fent biztosan félnek, nem lőnek 
ránk. Arra kell menekülnünk. 

Moore hadnagy csapata egy zsályacserjésben, a Mesa tetején maradt. 
Valamiért nem avatkoztak be a küzdelembe, szabad volt az út a sziklák felé. 
Kan Kutya odakiáltott Kis Ölőnek. 

— Összegyűjtjük az embereket, azután megpróbálunk feljutni a magaslatra, 
te addig tartsd fel a sápadtarcúakat. 

A sejenek olyan erős puskatüzet zúdítottak Egan embereire, hogy azok 
elkezdtek visszavonulni, de gyorsan rendezték soraikat és ellentámadást 
kezdeményeztek. Kan Kutya összeterelte a nőket, az öregeket és a gyerekeket, 
hogy együtt, egy irányba menekülhessenek. Mielőtt ez megtörtént volna, az 
indiánoknak egy súlyos döntést kellett meghozniuk, amit rövid vita, kiabálás 
előzött meg. Végül Két Hold döntését fogadták el, aki azt mondta, hogy igaz, 
megszakad a szíve a musztángokért, de ott kell hagyniuk őket, mert a mély 
hóban lóháton nem tudnának elég gyorsan menekülni. Kan Kutya is jól ítélte 
meg, hogy csak futva van esély a menekülésre. 

— Hopo! Hukahej! Rajta, kövessetek! — kiáltotta Kan Kutya. 

Az egész falu a biztonságot jelentő magaslat felé rohant, de Moore katonái 
addigra felsorakoztak azon a csapáson, ahol a menekülő indiánok már 
elkezdtek felfelé kapaszkodni. Amit a fiatal hadnagy ezután tett vagy nem tett, 
arról a vadnyugaton különféle mendemondák keringtek. 

Ezek egy dologban megegyeztek: Moore-t gyávának és árulónak 
bélyegezték. 

Tény, hogy Moore emberei nem tüzeltek a sejenekre, de az indiánok nem 
vagy nem csak ezért fogadták szívükbe. Azt már tudjuk, hogy mit nem tett 
Moore hadnagy. Lássuk hát, mit tett valójában. 

Amint a sejenek megindultak felfelé a meredek, sziklás emelkedőn, Moore 
és katonái borzalmas jelenetek szemtanúivá váltak. Az indián anyák 
csecsemőikkel a hátukon küzdöttek az életükért, és sokan felbuktak 
kapaszkodás közben. Árván maradt kisgyerekek kiáltoztak a szüleik után, és 
próbáltak segíteni az öregeknek az előrejutásban. A hadnagy üvöltve utasította 
az őrmestereket, hogy ne lövessenek a szerencsétlenekre, adjanak nekik helyet 
a meneküléshez. Moore emberei folyosót nyitottak a halálra rémült 


indiánoknak, akik ily módon megmenekültek. 

Ennyi volt Moore hadnagy , árulása" . 

Ő és egysége testével védte az Egan felől érkező sortüzektől a sejeneket. 
Amint véget ért az őrület, az indián harcosok homlokukhoz érintették a 
kezüket: Naonaotamo! Tisztelgünk előtted! 

A hadnagy nem értette, mit kiáltoznak, de a gesztus egyértelmű volt, a 
szavak mintha csak angol szavak lettek volna. Moore tiszteletadást vezényelt 
az elvonuló indiánok előtt, és ők így emlékeztek rá legendáikban. A hadnagy 
nem volt gyáva vagy áruló, tette, amit tennie kellett. 


A vesztes sápadtarcú 


Reynolds az egész sejen falut felégette, ugyanúgy, mint Custer tette a 
Washitánál. A biztonságos távolból figyelő indiánok látták, amint a katonák 
Crook csapatai felé terelik a sejenek musztángjait. Kis Ölő néhány mindenre 
elszánt fiatal harcossal a ménest terelő katonák után eredt, és az első adódó 
alkalommal visszaszerezték a lovakat, majd visszafelé a felgyújtott falu 
irányába hajtotta azokat. A síksági indiánra a lova nélkül halál vár. A 
visszaszerzett musztángok a sejenek életét mentették meg, amikor a 
fogcsikorgató hidegben Ülő Bikához menekültek. A véráztatta hó medre, így 
hívták az indiánok a Reynolds vezérelte rajtaütés helyszínét, sok nemzedéken 
át. 

Kis Ölő és Kan Kutya egyre biztatta a sejeneket, hogy csatlakozzanak Ülő 
Bikához. A sziúk nem hagyják cserben testvéreiket — mondták -, a Hód- 
pataknál mindenki ennivalót és szállást talál! Hopo! Indulni kell, most, 
azonnal! 

A sejenek megindultak a sziúk tábora felé. A kegyetlen hideg nem kímélte 
az öregeket. Az idősek közül még aznap többen megfagytak. Néhány óra 
múlva a kisgyermekek egy része is a fagy áldozatául esett. Menniük kellett 
tovább, mert ki tudja, Crook talán a nyomukba ered, és újból megtámadja 
őket. De nem, most az egyszer szerencséjük volt. Crook serege nem üldözte 
őket. A sziúk jelzőtüzei mutatták az utat: erre gyertek, itt biztonságban 
lesztek! 

A holtfáradt sejenek a sziúknál enni, inni kaptak. A sziúk szíve vérzett, 
amikor tudomást szereztek a sápadtarcú legújabb gaztettéről; a békés falu 
megtámadásáról. Két Hold, Kis Ölő és Kan Kutya megköszönte Ülő Bikának, 
hogy megmentette a sejenek életét. Ülő Bika, a Jövőlátó azt válaszolta, hogy 
minden indiánnak ezt kell tennie, ha szükség van rá. Két Hold elismerte, hogy 
nagy tévedés volt hinni a sápadtarcúaknak, mert sohasem akartak békét: 
sereget küldtek, hogy lemészárolják azokat az indiánokat, akik megfogadták, 
hogy rezervátumba vonulnak. A sejen főnök esküt tett, hogy a sziúk mellé 
állnak, és a végsőkig harcolni fognak a fehérek ellen. 

Ülő Bika figyelmeztette a sejeneket, hogy Három Csillag tábornok a 
nyomukban van, és jobban teszik, ha a sziúkkal együtt azonnal útra kelnek, és 
Fékevesztett Lóval közös tábort hoznak létre. így is történt. Útközben Ülő 
Bika megüzente a többi sziú törzs főnökének, hogy várja őket tanácskozásra. 
Azt is hírül adta, hogy Fékevesztett Ló lesz a harcosok vezetője, míg ő, 
Tatanka Jotanka a felkelés szellemi vezére. 

Az indián sereg készen állt a nagy ütközetre, de előbb tanácskozást 
tartottak. Mindenki hitt a győzelemben. A sziúk részéről a tanácskozáson 
megjelent főnökök: Fehér Holló, Gall, Két Bika, Medve, Fehér Medve, 
Szürke Sas, Öreg Bika, Jávorszarvas Népe, Amerikai Ló, Sárga Bika, Fekete 
Mokaszin, Barna Festék és Sínen Járó. A sejenek küldöttei: Bobtail Ló, Aki 
Mindenütt Jelen Van, Magas Hátú Farkas, Sárga Orr és Fél Ló törzsfőnökök 


voltak. Ülő Bika a híres törzsfőnökök által formált kör közepén, a tűz mellett 
helyezkedett el. 

A tekintetek kereszttüzébe került Jövőlátó középtermetű, erőteljes, zömök 
ember volt. Ami feltűnő volt rajta, a nagy fej és a rezzenéstelen széles arc. 
Egymástól távol ülő szemei szürkék voltak, és nem feketék vagy sötétbarnák, 
mint a legtöbb indiáné. Enyhén őszülő haja mutatta évei számát. Még egy 
kívülálló is megállapíthatta, hogy karizmatikus egyéniség, aki vezetésre 
termett. 

Ülő Bika rövid beszédet tartott. 

— Nagyra becsült főnökök, szeretett testvéreim! A fehér ember olyan, mint 
egy nagy tó, és mi, indiánok csak kis sziget 

vagyunk a tó közepén. Ha nem fogunk össze, a tóból felcsapó hullámok 
örökre elmosnak minket. A katonák harcolni, pusztítani jönnek. Ám legyen! 

Azután Fékevesztett Ló szólt. 

— Bátor főnökök! Nem akarom elismételni Tatanka szavait. Háború lesz, és 
én minden erőmmel küzdeni fogok a győzelemért. 

Ülő Bika utasításokat adott a törzsfőnököknek. Ezután borzalmas hónapok 
következtek: a rajtaütéseken az indiánok lovakat, szarvasmarhákat hajtottak 
el. Katonák, telepesek, asszonyok és gyermekek estek áldozatul az indiánok 
harci dühének. Crook ezrede súlyos vereséget szenvedett és harcképtelenné 
vált. Minden arra mutatott, hogy mégiscsak Custerre vár a feladat, hogy 
megütközzön az indiánokkal, valahol, egy meg nem nevezett folyónál. Az 
indián szellem átka kezdett beteljesedni. 

— Hírvivők vágtassanak, mint a szél, minden faluba, ahol szabad indiánok 
élnek, és minden sejen, arapahó és sziú rezervátumba — mondta Ülő Bika -, és 
amint odaérnek, a törzsfőnök sátrába lépve adják át Tatanka Jotanka üzenetét: 

, Háború van! Gyertek a Rosebud-folyóhoz, a nagy sziú táborba Ülő 
Bikához. Küzdjünk meg a katonákkal még egyszer utoljára." 

A törzsfőnökök csatakiáltása dübörögve verődött vissza a tanácssátor 
bölénybőr faláról. 

Crook balszerencséjére, Reynolds eszeveszett akciója három hónap múlva 
226 ártatlan ember halálát okozta, de nem a Tongue-, és nem a Powder-, de 
még csak nem is Rosebud-folyó partján. 

Custer és katonái a Little BigHorn-folyónál vesztették életüket. 


IV. RÉSZ 
AROSEBUD 


Grant tábornok kapitulál 


Ezekben a hónapokban Custer sem tétlenkedett. Megtépázott katonai és 
erkölcsi tekintélyét igyekezett helyreállítani a fővárosban. Grant 
hajthatatlannak bizonyult, mi több, utasította Alfréd Terry tábornokot, nézzen 
utána Custer dolgainak, és akadályozza meg, hogy tavasszal a Hetedik 
Lovasezreddel elhagyja az Abraham Lincoln-erődöt. Mindenki tudta, hogy 
amint elolvad a hó, és a szárazföldi, valamint a vízi utak használhatóvá 
válnak, egy nagyszabású hadjárat veszi kezdetét. 

A cél a hadi ösvényre lépett sziúk felkutatása és megleckéztetése. 

Crook tábornok csúfosan leszerepelt, amikor megtámadta a sejenek 
táborát, de a fő bűne nem az volt, hogy futni hagyta az indiánokat, hanem az, 
hogy amikor utasítására Reynolds rárontott a gyanútlan sejenekre, azok, mind 
Ülő Bikához menekültek, a sziúk mellé álltak. 

Terry tábornok, Crook régi riválisa elérkezettnek látta az időt, hogy 
dicsőséget szerezzen magának az indiánok elleni háborúban. Volt azonban 
egy kis probléma: Terry nem ismerte az indiánok harcmodorát, soha nem 
harcolt ellenük, viszont ismert valakit — mégpedig éppen abban az erődben, 
amelynek parancsnoka volt -, aki fiatal kora ellenére több rézbőrű ellen 
harcolt, mint bárki más, beleértve az olyan rátermett tiszteket, mint Crook, 
Miles vagy Mills. Terry tisztában volt vele, hogy ha azt akarja, hogy Custer 
mellette szolgáljon a sziúk elleni hadjáratban, akkor Grant tábornokot meg 
kell győznie az indiánvadász alkalmasságáról. 

Custer ügyében két levél került az elnök asztalára, aki időközben 
engedélyezte, hogy Custer visszatérhessen a Lincoln-erődbe. 

Az más kérdés, hogy a fenegyerek Custer addigra engedély nélkül is 
megtette ezt a lépést. Május elején még semmi jele sem volt annak, hogy 
Grant megbocsát Sárga Haj Custernek, és  visszahelyezteti korábbi 
beosztásába. Viszont az idő sürgetett, a hadjáratot minél előbb meg kellett 
indítani, mielőtt még a sziúk és lovaik a zord tél után túl sok erőt gyűjtenének, 
és könnyedén felvennék a versenyt a katonákkal és az egyébként erőteljesebb 
katonalovakkal. A már említett levelek végül eljutottak Grant elnökhöz, aki 
meglepetésében majdnem lenyelte a szája sarkában fityegő szivarcsonkot, íme 
az első levél: 

,, Dakota Szekció Parancsnoksága 

Saint Paul Minn, 1876. május 6. 

Szárnysegéd Úr! 

Missouri-hadosztály; Chicago 

megjegyzés: Az USA elnökének kezéhez! 


Uram, olvastam a parancsát; amelyben megtiltja, hogy részt vegyek az 
indiánok elleni megtorló akcióban. Tekintettel arra, hogy az ezredem szerves 
része a fent említett haderőnek, tisztelettel és a legőszintébb meggyőződéssel 
arra kérem önt, tegye lehetővé, hogy részt vegyek a hadjáratban. Mint katona 
a katonát ne hozzon olyan helyzetbe, hogy a :fiaimxnak nélkülem kelljen 
szembenézniik az ellenséggel. 

G. A. Custer 

lefokozott dandártábornok 

Egyesült Államok hadserege" 

A második levél, amelyet Terry írt, tulajdonképpen az elsőben foglaltak 
lényegre törő, ékesszóló stílusú megerősítése volt: 

, Uram, Az elnök akaratát, és feljebbvalóim parancsait sohasem állt 
szándékomban megkérdőjelezni. A meghatározott feladatot természetesen 
akkor is legjobb tudásom szerint hajtom végre, ha G. A. Custer alezredes nem 
vehet részt a készülő hadjáratban. Ugyan nem ismerem az ön döntésének 
hátterét és az ügy súlyát, de szilárd meggyőződésem, hogy az alezredes 
tapasztalatai nélkülözhetetlenek az akció sikeres végrehajtásában. 

Terry sk. vezetési pont" 

Grant elnöknek sok gondja volt akkoriban. Kiderült egyebek közt, hogy 
amit Custer állított a hadügyminiszter korruptságával kapcsolatban, az mind 
igaz. Ráadásul Terry ragaszkodott hozzá, hogy Custer ott legyen mellette, 
ahol szükség van rá. Grant véleménye nem változott; alkalmatlannak találta 
Custert. Aztán az elnök váratlanul felülbírálta korábbi döntését: emberi 
nagysága mutatkozott meg, amikor visszahelyezte Custert korábbi 
beosztásába. Egyszerűen nem vitte rá a lélek, hogy ellenszenve hátrányosan 
befolyásolja egy fiatal tiszt előmenetelét. Ulysses Grant az alábbiakat közölte 
titkárával: 

, Értesítse Terryt, hogy feladom. Szabad az út Custer előtt. Viheti az 
ezredét!" 

Sárga Haj és Terry, Ülő Bika és Fékevesztett Ló, a hadsereg kürtösei és a 
sziú dobosok vajon hol találkoznak, és mikor? 


A lány, akitől el kellett búcsúznom... 


1876. május 17-e káprázatosan szép tavaszi napra virradt. A 
végeláthatatlan préri valósággal fürdött a napsütésben. Az üde, tiszta levegő 
megtelt a vadvirágok illatával. 

Az Abraham Lincoln-erőd kapujában asszonyok és gyermekek integettek a 
büszke lovas katonáknak, akik kivonultak, hogy megleckéztessék a sziú és a 
sejen indiánokat. A Hetedik Lovasezred zenekara , A lány, akitől el kellett 
búcsúznom..." nótát játszotta. A tiszti szállások verandáin a hölgyek 
zsebkendőiket  lobogtatták, és hangos  jókívánságokkal búcsúztatták 
szeretteiket. 

Az élen haladó Custer felesége, a bájos és elkényeztetett Libbie férje 
oldalán szintén kilovagolt az erődből, hogy azután másnap reggel visszatérjen 
oda. Az asszony csodálta férjét, amolyan kóbor lovagnak, a becsület 
bajnokának tekintette. Ezzel szemben Custer mindig is úgy bánt vele, mint 
egy  kisgyermekkel, megbotránkoztatva ezzel környezetét. Az ezred 
kivonulása az erődből nagyon parádésra sikeredett, és jó alkalom volt Custer 
számára, hogy ünnepeltesse magát. Az ötlet, hogy néhány mérföldet felesége 
társaságában tegyen meg, ahogy mondani szokták, csak hab volt a tortán. 
Ugyan, ki emelt volna szót miatta?! 

Marcus Reno őrnagy és Frederick Benteen százados közvetlenül Custer és 
felesége mögött lovagolt. Ők egyáltalán nem voltak elragadtatva a 
felhajtástól. A Hetedik Lovasezred tisztjeinek többsége nem értette, hogy 
amikor az Egyesült Államok elnöke a vérszomjas indiánok elleni háborúba 
küldi őket, miért kell a parancsnok feleségét is magukkal vinniük. De Custer 
parancsolt, és ő a hatalom minden percét élvezte. 

Aznap éjjel nevetés és zeneszó hallatszott a táborból. A katonák azon 
tréfálkoztak, hogy a parancsnok csak most, jó messzire az erődtől fizette ki a 
zsoldjukat. Custer utasítására a zsoldot szállító szekér a menetoszlop mögött 
haladt. Távol minden lakott helytől az embereknek nem volt lehetőségük rá, 
hogy lerészegedjenek. Sárga Haj nem engedte, hogy a nagy kalandot bármi 
megzavarja. 

Ellenségei szerint az alezredessé lefokozott egykori tábornok ambíciói nem 
ismertek határokat. Egyesek olyan kijelentéseket 15 megkockáztattak, hogy 
azért olyan fontos számára a hadjárat sikeressége, mert elnök akar lenni. 

Persze, nem csak ellenségei voltak, sok tisztelője és követője is akadt: 
Calhoun százados, Tom Custer, Keogh százados, Weir százados, Moylan 
százados; és a felderítők: Erős Kötél és Charlie Reynolds. 

Másnap reggel Libbie Custer a pénzes szekéren visszaindult az erődbe. A 
bájos Libbie volt az utolsó nő, akit ezek a derék katonák életükben láttak. A 
Hetedik  Lovasezred útra kelt, szemben a nappal, egyenesen az 
örökkévalóságba. 


Előre! 
A Hetedik Lovasezred útja 


Terry serege dakotaföldről nyugat felé haladt. A hadoszlop, amely előtt az 
arikara és a varjú felderítők állandó mozgásban voltak, két mérföld hosszan 
kígyózott. Legelöl Custer vezetésével a Hetedik Lovasezred tizenkét szakasza 
masírozott. Mögöttük három gyalogosszázad, a Gatling-géppuskások és végül 
a társzekerek haladtak. Összesen ezer kiképzett és harcedzett katona. 

Custer korábban már négyszer is járt erre. Jól ismerte a vidéket, a Big 
Muddy-folyó és a Yellowstone között. Tudott minden egyes prérikutya- 
üregről és bölénydagonyáról. Azt is tudta, hogy a keresett sziúk valahol ezen a 
területen gyülekeznek: de akárhol is vannak, most az egyszer nem 
menekülhetnek! 

A hadvezetés mindenáron le akart számolni a szabadon élő engedetlen és 
ellenséges indiánokkal, ezért Terry hadoszlopán kívül északról az Ellis- és a 
Shaw-erődökből kivezényelt négyszáz főnyi veterán is megindult, John 
Gibbon vezetésével. 

Csaknem ezerszáz emberrel Crook délről támadott, és mindent elkövetett, 
hogy rátaláljon a sziúk központi táborára. Számára ez becsületbeli ügy volt, 
hisz el kellett feledtetnie tévedését, azt, hogy Fékevesztett Ló helyett Két 
Holdat támadta meg. A nagy iramban a társzekerek messze lemaradtak a 
hadoszlop "mögött. A gyalogosok öszvérháton ügettek a meredek 
Farkashegység kaptatóin. A Yellowstone-völgybe torkolló Rosebud-folyó 
felső szakaszát erőltetett menetben érték el. 

A három sereg nagyjából háromszáz mérföldnyire volt egymástól, de 
mivel egyazon cél felé haladtak, ez a távolság gyorsan fogyott, és a sziúknak 
állított csapda kezdett bezárulni. Persze, az is lehet, hogy ezt csak a 
parancsnokok képzelték. 

Június 3-án Gibbon felderítői felfigyeltek Custer ezredének előőrsére. 
Gibbon tábornok akkor már tizenegy napja elérte a kijelölt találkozási pontot, 
de Crook nem mutatkozott. Az indiánok állandó mozgásban voltak a 
Rosebud-, a Tongue és a Powder-folyó között. Mi mást tehetett volna, 
Gibbon várta, hogy legalább Terry megérkezzen. 

Custer ideges volt, attól tartott, hogy valamelyik riválisa előbb talál rá Ülő 
Bikára, és akkor oda a dicsőség. Úgy ítélte meg, hogy Gibbon és Crook 
egymaga is képes legyőzni a rézbőrűeket. Ez azt jelenti, hogy a Hetedik 
Lovasezred nem késlekedhet. Terry, akinek Custer engedelmességgel 
tartozott, nem sürgette az összecsapást: ,, Ne idegeskedjen, Armstrong, időben 
ott leszünk!", mondta Custernek. Alfréd Terry addigra már megbánta, hogy 
Custer érdekében közbenjárt az elnöknél. Az alezredes túl hevesen reagált 
minden Crookról vagy Gibbonról érkezett hírre. , Lehet, hogy a fiatal lovas 
tiszt nem is olyan tapasztalt és megfontolt?", tűnődött Terry. , Elképzelhető, 
hogy mégis Grant elnöknek volt igaza? Mindenesetre jó lesz odafigyelni 
Custerre..." 


Kéthetes menetelés következett, amelyben Custer , megszökött" Terrytől, 
és a saját szakállára egy 45 mérföldes felderítést hajtott végre a Little 
Missouri mentén. Hasonló fegyelemsértés miatt az 1873-as Yellowstone- 
hadjáratban az öreg Stanley tábornok letartóztatta az engedetlen fiatal tisztet, 
míg Terry csak a naplójára jegyezte fel Custer , csínytevés"-ét. Terry végül 
nem tehetett mást, visszarendelte Custert, és Marcus Reno őrnagyot bízta meg 
a felderítéssel. Az őrnagy azt a parancsot kapta, hogy kutasson az indiánok 
után a Powder-folyónál, majd a Tongue-— folyón átkelve térjen vissza. A rossz 
példa ragadós: Reno is megszegte a parancsot, mint Custer, de neki jó oka 
volt rá, hisz jelentős túlerőbe ütközött. Charley Reynolds, aki Custer mellől 
került Renóhoz felderítőnek, tanúsíthatta, olyan közel voltak az indiánokhoz, 
hogy a musztángok ürüléke még meleg volt. 

A legfontosabbat megtudták tehát: az indiánok közel vannak, és addig soha 
nem látott nagyságú erőket egyesítettek. Reno és Reynolds követte a több száz 
sátorból álló tábor nyomait, amelyek a Powder és a Tongue-folyón túl 
egyenesen a Bighorn-folyó hoz vezettek. 

Terry feladta az óvatos taktikázást, és nagy iramban megindult a Rosebud- 
patak torkolata felé, hogy minél előbb találkozzék Gibbon csapataival. Június 
17-én a Terry vezette hadoszlop összetalálkozott a Yellowstone és a Rosebud- 
folyó találkozásánál táborozó Gibbon montanai egységével. Terry katonái 
üdvrivalgásban törtek ki, amikor megpillantották a legendás Far West folyami 
gőzöst, amellyel bajtársaik odaérkeztek. A találkozás örömére Custer zenészei 
eljátszották a ,, Garry Owen" -t. 

Az öröm, a lelkesedés nem tartott sokáig, Crook továbbra sem 
mutatkozott, és hírt sem kaptak felőle. Ülő Bika központi táborát sem sikerült 
megtalálni. Nem úgy mentek a dolgok, ahogy kellett volna. Custer értetlenül 
figyelte az általános elkeseredést: mire számítottak a tábornokok? Azt hitték, 
hogy a préri szabad gyermekei tárt karokkal várják őket, egyházi énekeket 
énekelnek, és indián varázsigéket mormolnak? Nem, a rézbőrűeket minél 
előbb meg kell találni, és le kell rohanni őket, elvégre Crook seregét három 
hónapja már legyőzték, és nem is messzire innét. Cselekedni kell, de azonnal. 

Custer odaállt Terry elé: 

, Tábornok úr, tennünk kellene valamit! Ne várjunk Crookra, induljunk el 
megkeresni az indiánokat, még ma este. Két órán belül útra készek leszünk. " 

Terry három napig tépelődött, majd parancs érkezett a Far Westről: Custer 
jelenjen meg a fedélzeten! Terry és Gibbon aznap hosz- szan tanácskozott. 
Vajon mit akarhatnak? 

Custert csónakkal a hajóhoz vitték, majd egy közlegény udvariasan a 
kapitány kajütjébe kísérte. Terry, mint mindig, halk volt, és szűkszavú. A két 
tábornok egész nap a felderítők jelentéseit értékelte, és térképen az indiánok 
feltételezett helyzetét elemezte. Arra a megállapításra jutottak, hogy Ülő Bika 
tábora feljebb, a Rosebud mentén vagy a Bighorn-, illetve annak egyik ágánál, 
a Little Horn-folyónál lehet. A felderítők ezer főre becsülték Ülő Bika 
seregének létszámát. 


Custer közbevágott: 

— Már elnézést, tábornok, de a két legjobb felderítőm, Véres Kés és 
Charley Reynolds szerint azok az indiánok legalább ezerötszázán vannak! 

— Rendben van, Custer, de annyian azért nincsenek, hogy egy ezred ne 
tudna elbánni velük! 

Custer szeme felcsillant. 

— Hát ez az! De csak akkor van igaza, uram, ha a Hetedik Lovasezredre 
gondol. 

Terry mosolyogva figyelte Custert. Volt valami megnyerő, valami 
gyermekien őszinte a viselkedésében. Nem ugyanaz az ember volt, mint aki a 
Lincoln-erődből kilovagolt. Ez a Custer harci lázban égett: egy igazi 
lovastiszt! Nem véletlen, hogy a többi tiszt irigykedve tekintett rá. 

Terry igyekezett csillapítani Custert. 

— Örülök, hogy ezt mondja, mert Gibbon tábornok és én komoly feladatot 
szánunk önnek és a lovasezrednek. Remélem, meg lesz elégedve, és jó 
hasznát veszi harci tapasztalatainak. 

— Elmondom, mit teszünk — folytatta Terry. — Gibbon tábornok a Far 
Westtel átszállítja az embereit a folyó innenső partjára, majd gyalogmenetben 
megindulnak a Bighorn kanyarulatához. A gőzös, ameddig a vízállás engedi, 
velük együtt halad, és szálláshelyet teremt számukra. En már túl öreg vagyok 
az effajta mulatsághoz, ezért a fedélzetről irányítom az akciót. Érthető 
minden? 

Custer hangja keresztülsüvített a levegőn. 

— Persze hogy az, de mi lesz velem és az ezredemmel!? 

Terry jót derült magában, hogy sikerült megtréfálnia Custert. 

— Mint említettem, ön és az ezrede külön feladatot kapnak. A tábornok 
színpadias mozdulatot tett, majd kiadta a parancsot: — Vezesse az ezredét a 
Rosebudnál táborozó indiánok ellen! Reggel írásos parancsot is kap. Jó 
éjszakát, uram, szép álmokat. 

Esőáztatta Arc visszatér 


Ülő Bika tábora egyre népesebb lett, és szüntelen mozgásban volt. Újabb 
harcosok érkeztek, míg mások útra keltek, hogy elvigyék Jövőlátó üzenetét: 

, Háború van, gyertek a Rosebudhoz!" 

Az indiánok fegyvert és lőszert vásároltak, és olyan törzseket kerestek fel, 
amelyek jól táplált, harcedzett musztángokat adtak el. 

Az idősek is hasznossá tették magukat. Üres kézzel mentek el, és súlyos, 
de hasznos terhekkel megpakolt lovakkal tértek vissza. Szárított bölényhúst, 
ruhákat és takarókat, új mokaszinokat és a pajzsok borítására használt 
bivalybőröket hoztak magukkal. Az asszonyok üres travois-kkal (a lovak után 
kötött sátorrudakból összeszerelt személyes teherszállító eszköz) indultak 
útnak, és cukorral, sóval, katonai takarókkal, főzőedényekkel, késekkel és 
baltákkal érkeztek haza. 


A harcosok özönlöttek Ülő Bikához. Voltak köztük híres, legendás 
főnökök, ami azt bizonyította, hogy Jövőlátó hatalmas varázserővel 
rendelkezik. Hívó szavára, lám, a leghíresebb harcosok is útra keltek, hogy 
csatlakozzanak hozzá. 

Kis csapat oglala érkezett. Mind rezervátumban élő indián volt, nők és 
gyermekek nem voltak velük. 

Csupa erőteljes, büszke harcos, teljes harci díszben és fegyverzettel. Ifjú 
vezetőjük valóságos óriás volt, aki megjelenésével egy legendás főnök alakját 
idézte. Arcvonásai is rá emlékeztettek. Egy öreg indián felismerte. 

—- Vörös Felhő Jack! — kiáltotta, és Ülő Bika sátrához szaladt, hogy 


elmondja, mi történt. — Bátyám, gyere elő! Nézd, kit hozott közénk a 
varázserőd! 


Ülő Bika Fékevesztett Lóval tárgyalt. A kiáltozásra mindketten kiléptek a 
sátor elé. Vörös Felhő fia, mert ő volt az ifjú oglala, tisztelettel üdvözölte a 
sziúk vezetőit: 

— Vojunihan! 

Ülő Bika örömmel fogadta, és megkérdezte tőle, hogy miért nem az apja 
jött, miért őt küldte. 

— Nem ő küldött, magamtól jöttem — válaszolta Vörös Felhő Jack. — Atyám 
ismét Washingtonban járt, és egyre csak azt hajtogatja, hogy ne szálljunk 
szembe a sápadtarcúakkal, mert sokkal erősebbek, mint mi. Megtiltotta, hogy 
bárki Totanka Jotankához csatlakozzon, de én itt vagyok, készen a harcra. 
Atyám akarata nem tudott uralkodni felettem. 

Aznap egy másik nagynevű, közismert harcos is eljött Ülő Bikához. Ez a 
büszke indián nagyobb tekintélyt vívott ki magának, mint az oglala óriás, mert 
saját erejéből vált legendás alakká, pontosabban ő maga volt a legenda, sok 
dicső tett végrehajtója. íme, a története. 

Még tavaly történt, hogy Custer katonái a Standing  Rock-i 
Indiánügynökség árudájában rátörtek és foglyul ejtették. A katonák Charley 
Reynolds segítségével találtak rá, és Tom Custer volt a parancsnokuk. A híres 
harcost az Abraham Lincoln-erődbe szállították, és bebörtönözték. Az volt a 
vád ellene, hogy az 1873-as yellowstoni csatában harcosaival megölték a 
Hetedik Lovasezred két köztiszteletben álló tagját, az ezredorvost és a 
kantinost. A bátor indián sokáig volt fogoly, és csak nemrégen sikerült 
megszöknie. 

Vajon tényleg ő a tettes, biztos, hogy ő a felelős Custer bajtársainak 
haláláért? Igen ő, nem is tagadta, de azt is tudta, hogy nem a sápadtarcúak 
halála miatt kell bűnhődnie. Hát akkor miért? 

Sárga Haj hazudik, nem a bajtársai halála miatt üldözi. Szégyenében és 
haragjában teszi, mert abban a bizonyos csatában kétszer is vereséget 
szenvedett egy indiántól. Sárga Hajnak rövid az esze. Nagy harcosnak képzeli 
magát, pedig nem az. 

A bátor szívű harcos fontos hírt hozott Jövőlátónak: Sárga Haj nem is 
olyan erős. Ülő Bika nemsokára le fogja győzni. Jövőlátónak igaza van: a 


Sárga Haj vezette katonák az utolsó emberig odavesznek. 

Az elszánt indián fogsága idején mindent megfigyelt az erődben. Ismerte a 
katonák létszámát, valamint azt, hogy hány tapasztalt veterán és hány zöldfülű 
kezdő van Sárga Haj seregében. Ismerte a legszigorúbb katonai titkot, azt, 
hogy a hadsereg hol, mikor és milyen erőkkel készül lecsapni. Ezen ismeretek 
birtokában Sárga Haj életét bármikor rémálommá változtathatta. 

Áruljuk el a nevét: Esőáztatta Arc. Ő volt az egyetlen törzsfőnök, aki 
szemtől szemben, nyílt csatában legyőzte Custert. Kiszabadulása erőt adott a 
csüggedőknek. 

Esőáztatta Arc vezetésével másnap felderítők indultak több irányba. Ettől 
kezdve Terry, Gibbon és Sárga Haj Custer egységei állandó megfigyelés alatt 
álltak. Ülő Bika és a sziú haditanács tudott minden csapatmozgásról. A Little 
BigHornnál elszenvedett vereséget követően az okok elemzésekor senki sem 
számolt azzal, hogy az indiánok kiváló információkkal rendelkeztek, és 
taktikusan megosztották a hadsereg erőit. 

Május 16-a napfényes reggelén egy négyfős sziú felderítőcsapat: 
Jávorszarvas Népe, Kis Farkas, Fehér Bika és Sárga Orr vágtatott be a 
táborba, épp az ellenkező irányból, mint amerről a sziúk Custer és Gibbon 
támadását várták. Nagyon izgatottak voltak, és azt kiáltozták, hogy dél felől 
Három Csillag Crook csapatai közelednek. 

Tasunka Vitkó, azaz Fékevesztett Ló rögtön kikérdezte a felderítőket. 
Gyakran előfordul, hogy eltúlozzák a dolgokat, olyanok, mint a kisgyerekek. 
Először Fehér Bikát kérdezte. 

— Te mondd el, mi történt, te Ülő Bika rokona vagy, biztos nem fogsz 
hazudni nekem! 

Fehér Bika azt válaszolta, hogy egyikőjük sem hazudna. Látták Három 
Csillag csapatát, nem messze innen a Rosebudnál, biztos, hogy támadásra 
készülnek. 

— Három Csillag tábornokot Kan Kutya már legyőzte egyszer. Mitől féltek, 
erre válaszoljatok? — kérdezte Fékevesztett Ló. 

— Jó kérdést tettél fel. Igazad van, egyszer már legyőztük a fehéreket, de 
most indián testvéreink segítik a katonákat. A saját szemünkkel láttuk, hogy 
Vasaki vezetésével kétszáz főnyi sosón előőrs mozog Három Csillag serege 
előtt. Hát ezért vagyunk nyugtalanok, Tasunka! — válaszolta Fehér Bika. 

A rettegett sziú főnök tekintete elborult. Lám, Fehér Atya végül 
beleegyezett, hogy a katonák oldalán indián harcoljon indián ellen. Nagy a 
baj, közel az indián nép pusztulása. Senkinek se beszélhet erről, mert a 
seregnek hinnie kell Ülő Bikában és a győzelemben. 

— Készüljetek, én magam vezetem a támadást! 


Visszavonulás! 


Másnap reggel az indiánok véres csatát vívtak a katonákkal. Először a 
négy felderítő közelítette meg az ellenséget. Crook tábornok és emberei 
éjszakára egy mezőn ütöttek tábort. A lovak és az öszvérek szabadon legeltek. 
Három Csillag óvatlanul megosztotta erőit a Rosebud-folyó két partján. A 
sziú és sejen harcosoknak könnyű préda ígérkezett, de elkövették azt a hibát, 
hogy alábecsülték az ellenséget. 

— Nézzétek, Három Csillag a szakállát fésülgeti! — mondta Fehér Bika. 

Crook különös gonddal vigyázott vörös szakállára. Csata előtt mindig 
rendbe hozta, ápolta. Egy közlegény fényesre kopott serpenyőt tartott elé 
tükörként, így láthatta, hogy mi történik körülötte és intézkedett, ha szükség 
volt rá. Az indiánok az agyonhasznált, foltos gyakorló-egyenruháját is jól 
ismerték, számtalan csatában viselte ezt az uniformist. 

— Szépen megreggeliztetek. Teli gyomorral könnyebb lesz meghalni — 
mondta Jávorszarvas Népe. 

— Ideje visszafordulni — utasította a többieket Fehér Bika, de elkésett, mert 
váratlanul felbukkantak a sosónok. Látták, amit a sziúk felderítői éppen 
visszafordulnak, és azonnal rájuk rontottak. Egy magaslatra üldözték őket, 
ahol döbbenten fogták vissza lovaikat: odalent a túloldalon Fékevesztett Ló 
ezer harcosa várakozott. A sosónok gyűlölték a sziúkat, és ahelyett, hogy 
visszafordultak volna, bátran megtámadták őket. A több mint kétszáz, 
winchesterekkel felfegyverzett sosón komoly zűrzavart okozott, de rögtön 
vissza is vágtattak a táborhelyre, ahol Crook már megszervezte a védelmet. A 
katonák a sziklák fedezéke mögött várták a sziúk támadását. 

A harc órákig tartott, és Crook katonái lassan kezdték feladni a küzdelmet. 
Még néhány perc, és megfutamodtak volna. Ekkor trombitaszó hallatszott, és 
a sziúk mögött, a Rosebud sekély vizén átgázolva Anson Mills százados nyolc 
szakasz lovasa élén valósággal berobbant a küzdelembe. 

Fékevesztett Ló nem számolt azzal, hogy Crook esetleg megoszthatja erőit. 
Három Csillag a Nagy Indiántábor felkutatására küldte Millst, aki még épp 
időben érkezett, hogy mentse a menthetőt. 

A jó öreg Vörös Szakáll így is komoly veszteségeket szenvedett, 
megmaradt embereivel nem segíthette se Custert, se pedig Gibbon tábornokot. 
Az indián sereg most már teljes erejével a Custer vezette Hetedik Lovasezred 
ellen fordulhatott. , Hopo! 

Hukahej!, Irány a tábor. Ma este eltáncoljuk a skalptáncot!" — kiáltották a 
rohamozó rézbőrűek." 

Ülő Bika nem örült az akciónak, és megtiltotta, hogy a sziú sereg 
ünnepeljen. 

— Ez nem volt igazi győzelem. Nem ezt álmodtam meg. Az én álmomban a 
katonák százával hevertek a csatamezőn. Ezt a veszteséget könnyen kiheverik. 
Bízzatok bennem, én majd elvezetlek titeket egy másik folyóhoz, ott kell majd 
helyt— állnunk. 


A harcosok nem örültek ennek a fordulatnak, de még Fékevesztett Ló sem 
mert szembeszegülni Ülő Bikával, sőt arra biztatta a sziúkat, hogy bontsanak 
tábort, és kövessék Jövőlátót. A sziúk még aznap útra keltek. Eközben Crook 
a Goose Creek— hez, a Vadlúd-patakhoz menekítette holtfáradt és nagyrészt 
sebesült embereit. Hosszú hetekig egy helyben vesztegeltek, miközben 
egymásnak bizonygatták, hogy mindent elkövettek a győzelem érdekében. 

Amikor az óriási tábor több mérföld hosszan elnyúló menetoszlopa 
megindult az ismeretlen felé, a sziúk hadi főnöke Ülő Bika mellé lovagolt, és 
megkérdezte tőle: 

— Bátyám, mondd el, hová megyünk, hol lesz a táborhelyünk? 

— A Greasy Grasshoz vándorolunk. A sápadtarcúak úgy nevezik, Little 
BigHorn -— válaszolta Jövőlátó. 


A Nagy Vándolás 


Az Ülő Bika vezette vándorláshoz foghatót még a legöregebb indián se 
látott. A sziúk és szövetségeseik a préri legszebb, legizgalmasabb vidékén, a 
Farkas-hegység lábánál vonultak. 

Amerikai nyárfaligetek árnyékolták a sekély vizű patakokat, a fenyők illata 
rátelepedett a környékre. Tölgy, platán, éger és rezgőnyár borította a 
dombokat. A vizenyősebb helyeken karcsú nyírfaligetek álltak. A hófödte Big 
Horn káprázatos látványt nyújtott. 

Az indiánok büszkén, a gazda jóleső örömével szemlélték a vidéket. A 
menet élén a három hadifőnök, Fékevesztett Ló, tompa Kés és Két Hold 
haladt. A hunkpapa származású Ülő Bika közvetlenül mögöttük lovagolt, ahol 
mindenki jól láthatta. 

A főnökök után az oglala és a hunkpapa harcosok hosszú menete 
kígyózott. Szebbnél szebb musztángokon, teljes harci díszben, sas- és 
gémtollakkal gazdagon díszített öltözékben lovagoltak. Utánuk a teherhordó 
állatokat felügyelő nők, öregek és gyerekek következtek. A lovakon és az 
öszvéreken sátrakat, fegyvereket, edényeket, takarókat, bölénybőröket és más 
egyebet szállítottak. Csaholó kutyák kísérték a tábort. Háromezer különböző 
nagyságú fekete, pej, rőtvörös, szürke, mogyorószínű, aranyderes, fehér és 
tarka musztáng zárta a menetet. Minden oldalról éber Fox-harcosok — 
amolyan indián rendőrség — őrködtek. 

A sziúk igyekeztek a legnagyobb csendben haladni, de a lovak nyerítése, a 
kutyaugatás, a csecsemők sírása, a nők és a harcosok beszéde, valamint a Fox- 
harcosok mégoly visszafogott utasításai egyetlen nagy  morajlást 
eredményeztek, amely mérföldnyire elhallatszott. 

A felvert por magasra emelkedett és három mérföldről is látni lehetett. 

Június 20-án a sziúk elérték a tündöklő Little Horn folyót, amelynek 
partján soha nem látott kiterjedésű és lélekszámú indiántábort pillantottak 
meg. Délkeletre, a Bighorn-hegység irányába a Rosebud vízmosásainál a 
hunkpapák, a szanti és a feketeláb sziúk közös tábort alkottak. A Yellowstone 
felé a minikonjuk és az oglalák következtek, majd a szanzár sziúk és a 
sejenek. 

Fékevesztett Ló lelkesen mutatott a távolba. 

— Bátyám, nem hittem volna, hogy ilyen hatalmas a varázserőd! Nézd, 
mennyi harcos és mennyi ló! Nincs ennyi madár az égen, és ennyi hal a 
vízben. Hovo! 

Jövőlátó bólintott. 

— Egy sátorra két harcost számolhatunk. 

— Va hovo! Az legalább négy-ötezer harcos — örvendezett a sziú hadifőnök. 

— Úgy kétezer a harcedzett, tapasztalt harcos — tette hozzá Ülő Bika. 

A két indián vezér némán figyelte a tábort. Ki tudná megmondani, mi járt a 
fejükben? 

Benteen százados jóslata, amelyet Kormos Üst táborának lerohanása előtt 


tett, beteljesedett: Custert tízezer indián várta, csak meg kellett találnia őket. 


V. RÉSZ 
A KIS NAGYSZARV 


Ha a nyomok a Little Bighornhoz vezetnek... 


1876. június 22-én a Hetedik Lovasezred könnyített menetben haladt. Ez 
azt jelentette, hogy a katonáknak minden, a haladást akadályozó felszereléstől 
meg kellett szabadulniuk. Custer minél előbb meg akart küzdeni az 
indiánokkal. A kor legmodernebb sorozatlövő fegyverét, a  Gatling- 
géppuskákat is hátrahagyták. Csak a lófelszerelés, a pányvakötél, az abrakos 
és elemózsiás zsákok maradtak. A sátraktól, takaróktól is megszabadultak, az 
emberek a csupasz földön aludtak. 

Az ezred fegyverzete 1873 mintájú 45-70-es kaliberű sprinefield- 
karabélyokból állt, a tisztek 45-ös coltokat használtak. Néhánynak, köztük 
Custernek külön rendelésre készült revolvere is volt. Az újságírók is 
pisztollyal voltak felfegyverezve. A Hetedik Lovasezred délben indult útnak, 
és délután négyig tizenkét mérföldet tett meg. Senki sem értette, hogy miért 
álltak meg ilyen hamar. Custer ismertette tisztjeivel, hogy milyen parancsot 
kapott Terry tábornoktól. 

,, Custer alezredes részére 

Hetedik Lovasezred 

Parancsba adom, hogy amilyen gyorsan csak lehetséges, találja meg a 
Reno őrnagy által felkutatott indiántábor nyomait, de ne kövesse azokat! 
Tekintettel arra, hogy Gibbon tábornok egysége is a Little Bighorn felé halad, 
jó esélye van annak, hogy az ellenség harapófogóba kerül 

Alfréd Terry tábornok" 

— Uraim -— mosolygott Custer hallhatták, az indiánok csapdába estek, 
könnyen felmorzsolhatjuk őket. 

Reno nem tartotta mulatságosnak a helyzetet, mint ahogy Benteen sem. 
Félre is vonta Renót: 

— Remélem, nem azért pihentet bennünket, mert valami őrültségen töri a 
fejét! 

Reno nem válaszolt. O volt az, aki felfedezte Ülő Bika táborát, és a 
felderítők elmondásai alapján rögtön tisztában volt vele, hogy az ezred ekkora 
erővel szemben tehetetlen, de hivatásos katona volt. Jelentette, amit kellett, és 
nem foglalkozott az üggyel. 

Custer elképesztő iramot diktált, senki se hagyhatta el a menetoszlopot. Az 
ezred egyre feszültebb hangulatban haladt előre. A Véres Kés vezette 
felderítők rábukkantak az első nyomokra: a travois-k vagy csúszkák és a 
musztángok jól kivehető nyomokat hagytak. Kétnaposnál nem voltak 
régebbiek. Attól kezdve tilos volt beszélni, énekelni, fütyülni vagy 
trombitálni. Sárga Haj kikerült Terry ellenőrzése alól: tette, amit jónak látott. 


Az ezred katonái is éreztek veszélyt, és szótlanul közelebb húzódtak 
egymáshoz. A lovak is szaporábban lépkedtek. Alkonyat felé sziú tábor 
nyomaira bukkantak: Véres Kés olyan fűzfa— és égerfaágakból font alkalmi 
pihenőkunyhót talált, amelynek ágai és levelei még rugalmasak és nedvesek 
voltak. 

Custer pihenőt rendelt el. Aznap harminchárom mérföldet tettek meg, a 
katonák a Rosebud-folyóhoz rohantak fürödni. Benteen százados halat fogott 
vacsorára, aztán megkereste Reno őrnagyot: 

— Nem gondolja, hogy Custer semmibe veszi Terry tábornok parancsát? A 
parancs úgy szól, hogy ne kövessük a sziúk nyomait. 

— Pedig pontosan ezt tesszük. Nekem se tetszik ez az egész — válaszolta 
Reno. 

— Custer nem várja meg Gibbon tábornokot, mert riválisának tekinti. 
Egymaga fog támadni. 

— Nem tudom elhinni, hogy képes volna feláldozni az ezredet. 

— Pedig így lesz, és jobban teszi, ha hisz nekem, lehet, hogy ezzel a 
skalpját menti meg — válaszolt Benteen. 


Véres Kés jóslata 


Nemsokára újabb nyomokat találtak. Egy nagy tábortűz maradványai közt 
kutatva Véres Kés olyan elszenesedett gallyat kapart elő, amelyik fújásra 
ismét lángra lobbant. Most már nagyon közel voltak az ellenséghez, vissza 
kellett volna fordulni, de Custer tovább hajtotta az embereket. Amikor a 
felderítők visszaérkeztek, legnagyobb meglepetésére azt jelentették, hogy a 
sziúk nincsenek a környéken. Arról is beszámoltak, hogy körös-körül egy 
hatalmas ménes legelte a füvet. Jó lesz vigyázni! Ennyi musztáng nagyon sok 
indiánt jelent. 

Custer nem hitt a Gibbontól kapott indián felderítőknek, Véres Kés 
véleményére volt kíváncsi. Véres Kés, aki mindenhová árnyékként követte őt, 
megerősítette a varjú indiánok megfigyeléseit. Ekkor Charley Reynolds lépett 
elő. 

— Elnézést, uram, de találtunk még valamit. Egy vörösesbarna összeszáradt 
bőrdarabot nyújtott át Custernek. Hullámos hajfoszlányok tapadtak rá. 

-Jézusom, hisz ez egy fehér ember skalpja! — kiáltotta Custer. 

— Igen az. Azt hiszem, ádáz küzdelemre számíthatunk, uram, holnap, de 
legkésőbb holnapután. 

Custer parancsára a tábortüzeket még sötétedés előtt el kellett oltani. 
Takaródéig a tisztek összejöttek whiskyzni, de még mielőtt megihatták volna, 
egy közlegény jelentette, hogy Sárga Haj azonnali indulást, éjszakai 
menetelést rendelt el. Este tíztől hat órán keresztül masíroztak. Amikor végre 
megálltak, a katonák helyben elaludtak. Amint világosodni kezdett, Custer a 
felderítőkkel felkapaszkodott egy dombtetőre, amely a Rosebud és a Little 
Bighorn-folyó között húzódik. Még a nap se jött föl egészen, első sugarai 
épphogy elérték annak a katlannak a peremét, ahol az ezred pihenőt tartott. 

Sárga Haj magához rendelte tisztjeit, és közölte velük, hogy a felderítők 
egybehangzó elmondásai alapján a sziú tábor úgy  tizenkét-tizenöt 
mérföldnyire, a Little BigHorn-folyónál fekszik. A felderítők soha életükben 
nem láttak ekkora indiántábort. 

— Önök is ismerik az indiánokat, folyton túlzásokba esnek. En magam 
szétnéztem a dombtetőről, és semmit se láttam, még a Little Bighorn folyót 
sem — mondta gondterhelten. Véres Kés morgott valamit sziú nyelven. 
Reynolds fordította. 

— Azt mondja, sok lesz arra az indián, és hogy két vagy három nap is 
eltelik majd, mire legyőzöd őket. Custer Véres Kés vállára tette a kezét. 

— Ne aggódj, barátom, egy nap 1s elég lesz. 


A dicsőséghez vezető út 


Reggel 8 óra körül az ezred átkelt a magaslaton. A túloldalon a Little 
BigHorn völgyének groteszk látványa fogadta őket. Benteen és Reno 
gyanakvóan méregette a sziklacsoportokkal tarkított vidéket, amely olyan 
volt, mint egy bevetetlen ágy, vagy egy összegyűrt takaró. Sárga és vörös 
sziklák tornyosul 

tak mindenfelé, amerre a szem ellátott. A folyó csak imitt-amott bukkant 
elő. 

A felderítők csapdába akarják csalni az ezredet? Reno Véres Késhez 
fordult. 

— Mondd meg az igazat, barátom! Láttad a Nagy Indiántábort, vagy sem? 

Véres Kés sértődötten válaszolt: 

— Azt hiszed, hazudok!? Nem, Véres Kés igazat mond, mert csak egy 
nyelve van, nem kettő, mint a sápadtarcúaknak. 

Reno elnézést kért. Fegyelmezett katona volt, aki csodálta Custert, de 
messze nem volt olyan humora vagy kritikai érzéke, mint Benteennek. Véres 
Kés ismerte őt, és megdicsérte, amiért féltette a katonái életét. Reno derűsen 
fogadta az indián szavait, majd megkérdezte: 

— Véres Kés, meg tudod mutatni nekem, merre van a tábor? 

Véres Kés előbb nyugatra, majd észak felé mutatott. Reno 

csodálkozva fedezte fel a tábortüzeket. Először csak egy füstoszlopot 
látott, majd mind többet és többet. 

— Custer tud erről? — kérdezte. 

— Igen, tud, már mutattam neki — válaszolta Véres Kés. A hadoszlop élén 
lovagolva Custer odavetette Renónak, hogy ne aggódjon, inkább törődjön a 
saját embereivel. Reno ezúttal nem hagyta annyiban. 

— Uram, a parancs szerint be kell várnunk Gibbon tábornok csapatait. 
Remélem, nem áll szándékában most azonnal támadni! Még legalább egy nap 
van hátra a találkozásig. 

Custer nem volt tréfás kedvében. 

— Reno őrnagy, figyeljen rám. Gibbon katonái nem lóháton közlekednek, 
mint mi. Önnek fogalma sincs róla, mennyi időt veszítenénk, ha bevárnánk 
őket. Megparancsolom, hogy menjen vissza az egységéhez, a többit bízza 
rám. 

Nem sokkal később Custer utasította segédtisztjét, Cook hadnagyot, hogy 
továbbítsa a tiszteknek, mellőzzék a hangos parancsszavakat, és Benteent 
küldje előőrsbe, mert már alig várja, hogy harcolhasson. 

— Igenis, uram. Megkérdezhetem, mi a neve ennek a pataknak, amely a 
Little BigHornhoz vezet? 

— Sundance-nek hívják, de mostantól Reno-pataknak nevezzük — válaszolta 
Custer. Renót rossz érzés fogta el, tisztelgett, és az egységéhez lovagolt. 

Hajnalban, kihasználva, hogy Custer és Charley Reynolds a felderítők után 
eredt, Benteen átment Reno sátrába. Az indián felderítők egyike, a varjú 


indián Curley egyenesen neki számolt be a legújabb fejleményekről. 

— Különváltam Véres Kés felderítőitől, de tudom, hogy Sárga Haj nem 
hallgatott rájuk. Folyton azt hajtogatta, hogy rémeket látnak. Azt is mondta, 
hogy ha a varjú és a krí indiánok kitartanak mellette a Jövőlátó elleni harcban, 
akkor óriási meglepetésben lesz részük, mert ha győznek, akkor ő, Sárga Haj 
lesz az Egyesült Államok elnöke. 

Marcus A. Reno őrnagy bár tisztelte Custert, kezdett elbizonytalanodni. 
Kétségek gyötörték. Gray versének egy sora járt a fejében: 

, A dicsőséghez vezető út a koporsónál véget ér." 


,, Kövessétek az ezred zászlaját!" 


A tilalom ellenére Custer trombitaszóval hívta egybe a tiszteket. 

— Uraim, teljes harckészültséget rendelek el. Nincs értelme tovább 
rejtőzködni, Az ellenség tudja, hogy itt vagyunk, és mi is tudunk róluk. Van 
kérdésük? 

Mindannyian tudták, hogy kérdésekkel semmire se mennek. Custer ideges 
volt, tartott az indiánoktól. Parancsot adott Benteennek. 

— Százados, három szakasszal és a lőszerhordó öszvérekkel kanyarodjon 
bal felé, és ha megpillantja a sziúkat, értesítsen. 

Benteen végrehajtotta a parancsot, bár nem tartotta jó ötletnek sem az erők 
megosztását, sem azt, hogy a lőszer elkerül a hadoszloptól, de Custer a 
parancsnok, övé a felelősség. 

— Reno őrnagy három szakasszal térjen ki jobbra, én maradok középen, így 
Benteennel együtt három irányból támadhatunk rájuk, nem menekülhetnek — 
adott újabb utasítást Custer. A vele maradt tisztek és a legénység már 
harcoltak mellette, és egy esettől eltekintve mindig győztesen hagyták el a 
csatatereket. Tudtak az indián táborról, és hogy nemsokára harcolniuk kell. 
Vakon bíztak a győzelemben. 

Az ismerős kürtszó hallatán a katonák üdvrivalgásban törtek ki. A loyak 
izgatottan toporogtak. Custer lova gyönyörű, fehér bokájú, nemes telivér volt, 
mintha a Mindenható egyedül csak Custernek teremtette volna. Sárga Haj 
fekete kalapot, szarvasbőr zekét és vörös sálat viselt. Fényes csizmája térden 
felül ért. Egy igazi lovastiszt, aki bátran támad és győzelmet arat. 

Előre! Kövessétek az ezred zászlaját a vörös hetessel! A lovak patái alatt 
szikrázott a köves talaj. A katonáknak izzadt a tenyerük, de szilárdan ültek a 
nyeregben. A felderítők mind sűrűbben nyargaltak vissza az egységhez. Közel 
az ellenség, mindenki ellenőrizze a fegyverét! A sziklás terepen előretörő 
lovasok váratlanul egy hatalmas mezőn találták magukat. Hirtelen megtört a 
lendület. Úgy százyardnyira ötvenfős indiáncsapat lovagolt fel és alá, de nem 
emiatt torpantak meg. A kiáltozó, ide-oda nyargaló sejenek mögött egy soha 
nem látott méretű porfelhő emelkedett lassan magasba. Olyan volt, mint egy 
vulkánkitörés. A katonák találgatták, hogy mi lehet. Ekkora port csak az 
előttük száguldozó csapatnál százszor nagyobb indián sereg képes felverni. 

— Kezdhetünk jó hangosan imádkozni — mondta az egyik katona a mellette 
állónak. 


, Három oszlopban támadunk, mint a Washitánál" 


Custer utasította a varjú és a krí felderítőket, hogy rohanják le a sejeneket, 
de azok megmakacsolták magukat és nem mozdultak. 

— Nem éri meg — csóválta fejét Véres Kés a sziúk nagyon sokan vannak 
mögöttük. Custer elrendelte, hogy vegyék el a felderítők lovait és fegyvereit. 

— Menjenek, amerre akarnak — mondta, és további parancsot adott Reno 
őrnagynak. Cook Renóhoz vágtatott. 

— Őrnagy úr, a parancsnok azt üzeni, hogy támadja meg a sziúkat. Szükség 
esetén minden segítséget meg fog kapni. Három oszlopban támadunk, mint a 
Washitánál. 

Reno mint mindig, ezúttal is szótlanul vette tudomásul a parancsot. 
Valamivel később Cook egy felderítőtől megtudta, hogy Reno egységét 
körülvették az indiánok, kevés az esélyük a menekülésre. 

— Menjen vissza, és közölje Renovál, hogy támadjon — mondta Cook a 
felderítőnek. 

És íme, az első rejtély: tudta-e Custer, hogy mi történik Renovál? Lehet, 
hogy tudott az őrnagy súlyos helyzetéről, de úgy döntött, hogy feláldozza őt 
és az egységét, mert hátba akarta támadni a sziúkat? Ha igen, akkor a 
polgárháború kedvelt hadicselét alkalmazta volna: megkerülni az ellenséget, 
és meglepetésszerűen lecsapni rá. Csupa megválaszolatlan kérdés. 

Csak annyi bizonyos, hogy amikor öt szakasz lovasa élén Custer a csatába 
vetette magát, Benteen és Reno nem tudhatták, hogy élve nem látják viszont. 


A csapda bezárul 


A helyzet kezdett áttekinthetetlenné válni. Nem lehetett tudni, hogy ki 
milyen parancsot kapott és azt miként hajtotta végre. Annyi bizonyos, hogy 
Custertől és Benteentől elszakadva Reno magára maradt, nagy túlerővel állt 
szemben. Tisztjei harci lázban égtek. French és Moylan százados, valamint 
Mclntosh hadnagy azonnali támadást sürgetett. Reno a felderítőktől kért 
tanácsot, rájuk mindig lehetett számítani. Véres Kés, aki visz- szakapta lovát 
és fegyvereit, valamint Charley Reynolds egyetértett abban, hogy sürgősen 
tenni kell valamit, mielőtt végleg csapdába esnek. 

Közben eloszlott a por, és a völgyben százával nyüzsögtek a sziú és sejen 
harcosok. Kiváló musztángokon lovagoltak, és a legmodernebb winchester 
ismétlőpuskákkal voltak felfegyverkezve. Ezek a fegyverek sokkal jobbak 
voltak az ezred katonáinak karabélyainál. Custer nem érte el a célját, nem 
tudta meglepni Ülő Bika seregét. A felderítők, akik ismerték az indiánok 
szokásait, hisz maguk is azok voltak, pontosan tudták, hogy órákig tart, amíg 
egy indián felkészül a csatára: fegyvert, lovat választ, gondosan beolajozza 
puskáját, felfesti a harci színeket, végül elmondja az imákat. Azok a harcosok, 
ott lent, a völgyben már vártak rájuk. 

— Uram, tűnjünk el innen, most azonnal — mondta Charley Reynolds 
Renónak. 

— Késő — kiáltotta Véres Kés. — Körbe vagyunk zárva. Támadnunk kell, 
majd visszavonulni Sárga Hajhoz. 

— Támadás. Előre — vezényelt Reno. Sikeresen átvágták magukat a sziúk 
gyűrűjén, ám ekkor a haditábor felől félmeztelen hunkpapák özönlöttek 
feléjük. Reynolds üvöltve kérte Renót, hogy forduljanak vissza, de elkéstek, 
hunkpapa lovasai élén Gall törzsfőnök bekerítette Reno bal szárnyát. Az 
őrnagy tudta, ha katonái megfutamodnak, az indiánok úgy lövöldözik le őket, 
mint a bölényeket szokták. Eszébe jutott, ha Custer nem sietett volna annyira, 
akkor most Gibbon gyalogosaival biztos győzelmet arathattak volna. 

A felderítők gyorsan határoztak, és azt javasolták, hogy azonnal 
vágtassanak a folyót szegélyező fák közé, ott biztonságban lesznek, 
kifújhatják magukat. Egy ideig úgy látszott, hogy ez sem fog sikerülni; 
száztizenkét katona állt szemben ezer indiánnal. Reno sok embert vesztett, és 
csapata egy részét is elvágták tőle. Nem tehetett mást, nélkülük kellett kitörnie 
a folyóhoz. Odaszólt Mclntosh hadnagynak: sajnálom, nem várhatunk tovább. 

Az ifjú tiszt döbbenten nézett rá, de kiadta a parancsot a visz— 
szavonulásra. Reno szúrósan, fürkészőn tekintett Véres Késre. 

— Te is azt hiszed, hogy gyáva vagyok!? 

— Könnyű bátornak lenni, de az embereket kimenekíteni a biztos halálból 
sokkal nehezebb - válaszolta Véres Kés. 


Reno visszavonulása a folyóhoz 


Reno egységének katonái a visszavonulás kezdetekor idegölő perceket 
éltek át. Lovaikat rángatva, gyalogosan kellett menekülniük, mert így nem 
nyújtottak olyan könnyű célpontot a közelről tüzelő indiánoknak. Véres Kés 
nem szállt le a lováról, folyton Reno és az ellenség között forgolódott, védte a 
parancsnokot. Custer bízta meg ezzel, és ő mindig végrehajtotta a parancsot. 
A következő másodpercben holtan bukott le a lováról. Egy golyó fejbe találta. 

Reno kétségbeesett, képtelen volt cselekedni. Ezekben a percekben 
Mclntosh hadnagy bátorította a katonákat. 

— Minden negyedik ember négy lóval menekül, a többiek folyamatosan 
tüzelnek, világos!? Moylan emberei utolértek minket, irány a folyóparti füzes, 
rajta, emberek! 

Az őrnagy az utolsók közt ért a folyót szegélyező facsoporthoz, de még 
mielőtt fedezéket talált volna, Fehér Bika ott termett, és lesújtott rá. Reno 
azonnal összeesett. Mclntosh bátran előrontott fedezékéből, és bevonszolta a 
fák közé. 

A fák mögül a katonák sortüzet zúdítottak az indiánokra, akik olyan sűrű 
tömegben támadtak, hogy a golyózápor komoly veszteségeket okozott 
soraikban. Előbb Gall törzsfőnök, majd Fehér Bika vonta hátrébb harcosait. 
Reno magához tért, és mivel Véres Kés halott volt, rögtön Charley Reynolds 
felől érdeklődött. Dr. Wolf, az ezred egyik orvosa éppen a fehér felderítő 
sebét kötözte: 

— Sajnálom, őrnagy. Reynolds meghalt — mondta. Reno utolsó reménye 
Moylan százados volt, akit rövidesen meg is talált, eléggé megviselt 
állapotban, de harcra készen. Moylan, az elnyűhetetlen ír szalutált, majd 
tréfásan megkérdezte: 

— Mit tehetek önért, őrnagy? Egy hónap szabadságot talán el tudnék 
intézni. 

Reno komoran utasította: 

— Százados, átkelünk a folyón, most, amíg az indiánok nem számítanak rá. 
Szedje rendbe az embereket! siessen! 

Reno katonái gyorsan lóra szálltak, és még mielőtt Fehér Bika és Gall 
közbeavatkozhatott volna, belegázoltak a folyóba. Mögöttük rengeteg sziú 
harcos tolongott. A nagyrészt sebesült, halálra rémült katonáknak nem sok 
esélyük volt, hogy elérjék a túlsó partot. 


, Benteen jöjjön gyorsan, hozza a lőszert ist" 


Custer is megindult, a sziú táborok túlsó végét vette célba. Egyik tisztje 
rákérdezett, hogy miért nem segít Reno őrnagynak, hisz korábban megígérte. 

— Többet már nem is segíthetnék — válaszolta Custer. — Bekerítettük a 
sziúk haditáborát, úgy, mint a Washitánál, nem emlékszik!? 

A gyanútlan indiánok lemészárlása, a falu felégetése, s végül a musztángok 
szabályszerű kivégzésének emléke nyomasztotta a katonákat, de a többségük 
még mindig hitt a parancsnok legendás katonai képességeiben. 

Custerre minden katonája felnézett, de egyvalaki valósággal istenítette: az 
ezred trombitása. A fiatalembert John Martinnak hívták, de mivel olasz 
bevándorlók gyermeke volt, mindenki csak Martininek nevezte. Nem tudott 
jól angolul, de tette a dolgát becsülettel. 

Sárga Haj Custer egy magaslatról távcsövön keresztül szemlélte az 
eseményeket. Minden az elképzelései szerint alakult. 

— Cook hadnagy, meglátja, ezúttal nem menekülnek! 

— Ne várjuk meg Renót, uram? — kérdezte Cook. 

— Várni!? Azt már nem! Hol a trombitás? 

Martin közlegény jelentkezett. Custer az alábbi, sokat idézett utasítást adta: 

— Vágtasson Benteenhez, és közölje vele, jöjjön gyorsan, hozza a lőszert 
18! 

Cook nem bízott a kis trombitás angoltudásában, és egy cédulára felírta 
Custer szavalt. 

— íme, az üzenet, felírtam magának. Vágtasson vele Benteen századoshoz! 
Ha lehet, térjen is vissza, ha nem, maradjon mellette! Megértette? 

A trombitás tisztelgett és elviharzott. Ahogy tovaszáguldott, mindenfelől 
fegyverropogás hallatszott. Martin közlegény bátorító szavakat súgott barna 
lova fülébe. 

— Vágtass, lovam, talán még nem késő, tudunk segíteni — mondta az 
anyanyelvén. 

A távolban lovasokat látott, s amint közelített hozzájuk, örömmel 
állapította meg, hogy a hadsereg jól ismert harci alakzata halad előtte. 
Kiáltozni kezdett, hogy észrevegyék, szerencséjére éppen Benteen százados 
egységével találkozott. A százados felolvasta a tiszteknek Custer parancsát: 
, Benteen jöjjön gyorsan, hozza a lőszert is! Ui. Hozzon lőszert" 

— Uraim, Custer tábornok túl messzire van, rajta nem tudunk segíteni — 
mondta, majd hozzátette —, de Reno egységét még meg tudjuk menteni. 
Kövessenek a folyóhoz, arra lesznek valahol! A trombitás megfogadta Cook 
tanácsát, végig Benteen mellett maradt. Biztosan egy őrangyal vigyázott rá. 


Vas Cédrus nem hisz a szemének 


Vas Cédrus nem akart hinni a szemének. Gall törzsfőnök megfigyelőjeként 
egy domb tetejéről kémlelte a vidéket. Az volt a feladata, hogy jelezze 
Gallnak, ha ellenséget lát. 

Nemhiába meresztgette a szemét, mert abból az irányból, amerre a sejenek, 
a szanzárok az oglalák és a minikonjuk táboroztak, váratlanul katonák 
jelentek meg. A távolság olyan nagy volt, hogy Vas Cédrus talán fel sem 
ismeri őket, ha vezetőjük nem egy jellegzetes és gyűlölt figura. Igen, ő az! 
Lovasai élén maga Sárga Haj Custer ereszkedett lefelé a lejtőn. 

Vas Cédrus Gall törzsfőnökhöz vágtatott. Gall és Fehér Bika nagyon közel 
állt a győzelemhez. Reno az embereivel ugyan átkelt a folyón, de a túlerő 
lassan kezdte legyűrni. Csak perceik voltak hátra. Gall vészjósló csatakiáltást 
hallatott, magához rendelte a legtapasztaltabb harcosokat, és Fehér Bika 
legjobb harcosaival kiegészülve sárga Haj ellen fordult. Reno katonái nem 
akartak hinni a szemüknek, mikor látták, hogy az indiánok abbahagyják a 
küzdelmet. Az elgyötört, véres és halálra várt katonák ott helyben imádkozni 
kezdtek. 

Reno katonái semmit se tudtak Martin trombitás küldetéséről, se pedig 
arról, hogy Benteen Custer helyett őket készül megmenteni. Az az igazság, 
hogy sokféle nézet, elmélet született Custer , mártíromságával" kapcsolatban, 
de mégiscsak Gall döntötte el, hogy a csatatér melyik részén, ki ellen vívja a 
döntő ütközetet. Gall büszkesége nem engedte, hogy a többi sziú és sejen 
főnök, Fékevesztett Ló, Holló Király, Bobtail Ló és Barna Medve nélküle 
szerezze meg Sárga Haj skalpját. Az más kérdés, hogy ezzel a döntésével 
akaratán kívül megmentette Benteen, Reno és katonáik életét. 

Amikor a két csapat végül találkozott, nagyon gyászos benyomást keltett. 
A végsőkig elcsigázott és nagyrészt sebesült katonák rosszkedvűen fürkészték 
egymás arcát. 

A völgyből fegyverropogás és csatakiáltások hangjai hallatszottak. Tisztán 
kivehető volt, hogy nem winchesterekből, hanem springfield-karabélyból 
tüzelnek. 

— Hiszen ezek a mieink — mondta egy holtsápadt katona —, Custer tábornok 
ezúttal egészen magára maradt. 


Oly gyorsan történt... 


Amikor Custer öt szakasza megkezdte a támadást a haditábor ellen, Cook 
hadnagy megnézte az óráját, délután 3 óra 30 percet mutatott. Sárga Haj 
ugyanazt a harcmodort alkalmazta, mint a Washitánál Kormos Üst ellen: 
lovasai legyezőszerűen elterülő alakzatban támadtak. 

Custer elképzelése szerint a vízmosáson keresztül egyenesen a folyópartra 
érnek. Szemből Benteen egysége is megkezdi a harcot, az indiánok két tűz 
közé kerülnek. Közben Reno csapata is megérkezik, és nincs menekvés, vagy 
megadják magukat, vagy mind meghalnak. Mindenképpen ő, Custer tábornok 
lesz a győztes. 

Elszámította magát, mert ahelyett, hogy megfutamodtak volna, az indiánok 
soraiból kivált három harcos, Bobtail Ló, Barna Medve és Bikaborjú, ők 
bátran nekitámadtak a lovas katonáknak. Custer megtorpant, azt hitte, valami 
csapda készül, de az indiánoknak ennyi időre volt szükségük, hogy rendezzék 
soraikat. 

A lejtő másodpercek alatt megtelt harci lázban tomboló, dühödten kiáltozó 
sziú és sejen harcosokkal. Ember nem volt, aki megállíthatta volna őket. 
Legalább kétezren voltak. Az első rohamban Custer embereinek fele elesett, a 
többiek parancsnokuk körül gyülekeztek a domb közepe táján. A katonák 
eldobálták kiürült puskáikat és pisztolyaikból tüzeltek tovább. Az indiánok 
folyamatosan lőttek rájuk. Custer felismerte, hogy a diadal helyett az életéért 
kell küzdenie. Remekmívű pisztolyával sorra szedte le az indiánokat. 
Megmaradt emberei hősiesen küzdöttek körülötte, helytálltak, amíg csak el 
nem estek. 

A kétszázharmincegyből száztizenöt katona, néhány felderítő és a 
meghívott civil volt még életben. Ekkor ijesztő külsejű harcos jelent meg a 
közeli dombon. Felsőtestét fekete farkasirha takarta. Tasunka Vitkó, azaz 
Fékevesztett Ló volt az. Pár pillanat múlva oglala harcosaival villámként 
csapott le Custer egységének bal szárnyára. A másik oldalról Gall, Fehér 
Bika, Bobtail Ló és Két Hold, szemből a minikonjuk és a szanzárok támadtak. 
Custer és emberei nem menekülhettek, még imádkozni se nagyon maradt 
idejük. 

Ekkor különös dolog történt. Az indiánok hirtelen abbahagyták a harcot. 
Köztudomású, hogy a természeti népek, így az indiánok is különös tisztelettel 
tekintenek a halált megvető bátorságot tanúsító hősökre. Most percekig némán 
figyelték, hogyan viselkedik Sárga Haj a halál torkában. 

Még sértetlen volt, és magához hívta a tiszteket. Alig ismert rájuk, 
mindannyian véresek voltak, arcuk elszíneződött a lőportól. A hozzá 
legközelebb állók hallgatták, amit mond, a többiek tüzeltek tovább, hogy távol 
tartsák az indiánokat. 

Custer nem harc közben megszokott magas hangon beszélt az emberekhez. 
Ez a hang most bensőséges, mondhatni barátságos volt: 

— Fiaim, fel kell jutnunk a dombtetőre. Ez az egyetlen módja a 


menekülésnek. Rajta, mutassuk meg, hogy a Hetedik Lovasezred katonái 
vagyunk! A domb túloldalán találkozunk! Isten áldjon és tartson meg titeket! 

Bizony, sírtak a katonák, szinte mindegyiknek könnyes volt a szeme. 

Fékevesztett Ló és a sziúk nem kegyelmeztek. Gyilkos sortűz zúdult a 
katonákra. Az oglala harcosok Custer megmaradt egységeire vetették 
magukat. Tíz perc múlva már csak hatvanan maradtak, és még nem értek fel a 
dombtetőre. Körben álltak, úgy védték a parancsnokukat. Mindannyian 
tudták, hogy legfeljebb perceik vannak hátra. Custer hangja még egyszer 
felcsapott. 

— Maradjunk együtt..., mindjárt felérünk. .. 

Fékevesztett Ló éles, farkasüvöltéshez hasonló csatakiáltást hallatott, majd 
négyszáz lovasa élén legázolta a megmaradt katonákat. A harcosok alkotta 
óriási gyűrű közepén Custer megpróbált talpra állni. Vérzett a szája és a 
mellkasa. Még háromszor elsütötte a pisztolyát, azután a bal vállát egy 
lándzsa döfte át, amelynek ereje újból a földre döntötte. Mikor megtalálták, a 
pisztoly még mindig a kezében volt. Halálos fejlövés érte, közelről. 

Délután 4 óra volt. 

Egy öreg indián később azt mesélte, hogy Sárga Haj eleste után a csata 
olyan gyorsan véget ért, minden olyan gyorsan történt, hogy még egy pipára 
se lehetett volna rágyújtani az idő alatt. 


Ahol a Hetedik Lovasezred hősei nyugszanak 


Weir százados a sebesült Renót kérlelte: 

— Uram, utoljára kérem, adjon engedélyt, hogy a D szakasszal segítsek 
Custer tábornoknak! Mindannyian hallották a lövöldözést, és tudták, hogy a 
társaik az életükért küzdenek arrafelé. Négy óra tájban minden elcsendesedett. 

Reno rosszul volt, szédült, sajgott a fejsebe. Gyakorlatilag Benteen 
parancsnokolt. A százados helyeselte Weir szándékát, tudta, hogy addig kell 
cselekedniük, amíg az indiánok rájuk nem találnak, de Reno megtiltotta, hogy 
bárki elhagyja az egységet. Az őrnagy arra számított, hogy ha másnapig 
kitartanak, akkor Gibbon és Terry csapatai felmentik őket. 

— Az isten szerelmére, uram, engedje, hogy megkeressem Custer 
tábornokot, hallja, amit mondok!? — próbálkozott újra Weir. 

Reno a fejsebét tapogatta, nem figyelt a századosra. Benteen legyintett, 
hogy nem mennek vele semmire. 

A százados közelebb lépett Renóhoz: 

— Döntöttem, uram, most azonnal indulok. Nem tudja megakadályozni. 
Kötelességem, hogy segítsek a bajtársaimnak. 

— Megtiltom, hogy bárki elhagyja ezt a dombot — mondta Reno. 

Weir százados megfordult, a lovához sietett, nyeregbe szállt, és 
megsarkantyúzta. Egy fiatal hadnagy vele akart menni, de nem engedte, azt 
mondta, maradjon a D szakasszal, amíg ő visszatér. A hadnagy is készülődött. 

— Legyen gondjuk az emberekre — mondta a D szakasz két őrmesterének, 
és Weir után vágtatott. 

Közben a szakasz gyülekezni kezdett. Az őrmesterek saját hatáskörben 
kiadták a parancsot. 

— Lóra, emberek! 

Aki tudott, lóra ült és a tisztek után lovagolt. Weir és Edgerly hallotta a 
dübörgést a hátuk mögött. Mindketten visszafordultak a nyeregben. Weir 
százados odakiáltott a katonáknak. 

— Rendben van, fiúk. Az isten áldja magukat. Rajta, siessünk Custerhez! 

A D szakasz komoly életveszélybe került. Az indiánok a távolból 
folyamatosan lőttek rájuk, de ők eltökélten mentek tovább. Egy ponton túl 
már öngyilkosság lett volna továbbmenni. Egy mérföldnyire tőlük sok ezer 
indián lovagolt körbe-körbe. Harcnak, küzdelemnek semmi jele se volt. Hol 
van Custer!? És hol van az öt szakasz katona!? 

Weir, Edgerly és az őrmesterek arra a következtetésekre jutottak, hogy a 
túlerő elől Custer visszavonult. Fel sem ötlött bennük, hogy az indiánok 
legyőzhették, sőt inkább arra számítottak, hogy felmenti őket. 

Még meg is éljenezték. Időközben az indiánok mindent elkövettek, hogy 
elvágják a visszavonulás útját. Szerencsére Benteen néhány emberével eléjük 
sietett és fedezte őket, egészen az állásokig. Akkor aztán elszabadult a pokol. 
Több ezer harcos egyszerre támadt rájuk, és csupán a hirtelen leszállt este 
mentette meg az életüket. Az indiánok egész éjszaka skalptáncot jártak. A 


fedezékek mögött senki se mert rágondolni, hogy mit hoz a holnap. 

A sötétség leple alatt minden fellelhető eszközzel igyekeztek beásni 
magukat, hogy biztos fedezékben várhassák a hajnali támadást. Az öszvéreket 
és a lovakat a védelmi gyűrű közepén helyzeték el. Június 26-án reggel 
Benteen odalépett Renóhoz. 

— Marc, azt hiszem, minden tőlünk telhetőt megtettünk. Ne adjuk olcsón az 
életünket. Mi a véleményed, hol lehet Custer? 

Reno továbbra is bízott Custerben. Azt mondta, nemsokára megmenti őket. 

— Nem, nincs igazad, Marc — mondta Benteen -, az emberek azt beszélik, 
hogy magunkra hagyott minket. Nekem is ez a véleményem, hisz tudod. 

— Tévedsz, sohasem hagyna cserben bennünket — mondta Reno. 

— Na és Elliot esete a Washitánál!? 

— Elliot meghalt, ezt a tábornok is tudta. 

— Persze, utólag mindenki okos! 

— Elég, menj, ellenőrizd az állásokat, az indiánok bármelyik percben 
támadhatnak. 

Az indiánok legalább tízszer annyian voltak, mint a katonák. Ekkora 
túlerővel szemben sokáig nem harcolhattak. Egyre többen imádkoztak azért, 
hogy gyors, fájdalommentes haláluk legyen. A fedezékek mögül látták, hogy 
katonai egyenruhát és kalapot viselő harcosok bukkannak fel. Néhányan tiszti 
zubbonyban feszítettek, és trombitát fújtak. Vajon hol szerezték ezeket? 

Közben ismét beesteledett. Az élők temették halott bajtársaikat, és egyre 
szűkebb sugarú fedezéket ástak. Mindenki félt, önként jelentkezők hozták a 
friss vizet a haldoklóknak és az élőknek, hogy tovább harcolhassanak. 

A védők tudták, hogy még egy roham, és végük. Arról fogalmuk se volt, 
hogy az indiánok már korábban felfigyeltek Terry és Gibbon közelgő 
csapataira, és még egy utolsó rohamra indultak. Ezalatt az asszonyok 
nekifogtak lebontani a sátrakat, és az idősebb fiúgyerekek elkezdték 
összeterelni a lovakat. Június 27-én hajnalban az indiánok elhagyták a csata 
helyszínét. Az utolsó indián haditábor feloszlott. 

Észak felől az Egyesült Államok hadseregének hosszan elnyúló 
hadoszlopa közeledett. A zászlók csattogása és a kürtök hangja keveredett az 
öszvérek ordításával és az ágyúkerekek dübörgésével. Reno és Benteen 
emberei már azt hitték, hogy sohasem érik meg ezt a percet, ujjongtak 
bajtársaik láttán. De hol van Custer? Mi történt Sárga Hajjal? 

Egy óra múlva mindenki tudta a választ. Gibbon tábornok felderítői 
találtak rá Custerre és katonáira. Mind halottak voltak. Csupaszon hevertek a 
Litte BigHorn lejtős partján. 


Fékevesztett Ló megadja magát 


Az Ülő Bika és Fékevesztett Ló vezette sziú törzsek kilenc hónapon át 
magányos farkasként menekültek. A sejenek elhagyták őket. A leghíresebb 
főnökök mind a sápadtarcúak bosszújától tartottak. Nem ok nélkül. 

Amerikai Ló táborát Crook semmisítette meg. A híres oglala főnököt 
megölték... Miles tábornok, Medvebundás Miles nagy erőkkel vonult a 
Yellowstone felé... Vörös Felhő helyett Foltos Farok lett a sziúk legfőbb 
főnöke. 

Késő ősszel a sziúk rossz híreket kaptak: a sejenek megsemmisítő 
vereséget szenvedtek. Tompa Kés, sejen törzsfőnök és Utolsó Bika hadifőnök, 
a falkaharcosok vezére meghaltak. Kis Farkas, aki néhány túlélővel együtt 
megszökött, kérte, hogy Fékevesztett Ló álljon mellé, harcoljanak tovább 
egymás oldalán. A leghíresebb hadifőnök nemet mondott. Tompa Kés a 
barátja volt, és halála annyira megrázta, hogy elhatározta, feladja magát. 

Kis Farkas bosszúból felajánlotta a hadseregnek, hogy ő és harcosai 
segítenek elfogni Ülő Bikát és Fékevesztett Lovat. A közelgő tavasz újabb 
tragédiát sejtetett. 

A sziúk nem hittek a mendemondának, de amikor tavasszal felkeresték Ülő 
Bika táborát, kiderült, hogy a hír igaz, Fékevesztett Ló bevonul az 
indiánügynökségre. Ülő Bika már elhagyta az országot. Kanadába vándorolt, 
a , Nagyanya földjé"-re. így hívták az indiánok Kanadát. Ott lehet vadászni, 
élni, úgy, mint régen. 

Az indiánok Fékevesztett Ló sátra köré gyűltek. A legendás harcos szólni 
kívánt népéhez, mielőtt feladja magát. Mindenki kíváncsi volt, mit válaszol 
Foltos Faroknak, aki azért jött a faluba, hogy lebeszélje a sziúkat a további 
harcról. Tasunka Vitkó így beszélt: 

— Foltos Faroknak igaza van. Én is azt mondom, hogy nincs értelme a 
harcnak, feladom magam. Ülő Bika testvérem nem tart velem, azt mondja, 
még nem akar meghalni. Aki akarja, kövesse őt. Az én hazám itt van: 
Montana és a Pa sapa, apáink szent hegye! 

A sziúk megvitatták, mitévők legyenek. Másnap egy részük, élükön 
Fékevesztett Lóval elindult az indiánügynökség felé, a többiek Ülő Bika után 
eredtek. 

Májustól szeptemberig Fékevesztett Ló a Vörös Felhő ügynökség foglya 
volt, ám felesége, Fekete Kendő beteg lett, és amikor orvoshoz akarta vinni, a 
katonák elfogták és visszatoloncolták az ügynökségre. Az ügynökség állami 
felügyelője, Lee őrnagy jóindulatúan figyelmeztette őt, hogy legyen óvatos, 
mert veszélyben az élete. 

Az egykor félelmetes harcost legjobb harcostársai és barátai, Fürge Medve, 
Aki Eléri a Felhőt, Óriás Medve, Fekete Varjú és Jó Hang követték az 
ügynökségre. 

Az indiánok megérezték, hogy a katonák feszültek, idegesek. Bradley 
tábornok, az ügynökség katonai parancsnoka utasítást adott, hogy a foglyot 


vezessék az épületbe, nem lesz semmi bántódása. Az indiánok némán rázták 
fejüket, nem bíztak a katonákban, de Tasunka Vitkó nem félt, követte őket. 
Odabent aztán kiderült, hogy rács mögé akarják dugni. Azt már nem! 
Fékevesztett Ló egy vérfagyasztó kiáltás után nekiiramodott, és a sötétben 
elmenekülhetett volna, de az ajtónál álló egyik katona szuronnyal 
keresztüldöfte. Tasunka megtorpant. 

A többiek próbálták támogatni, hogy el ne essen, de ő nem engedte. A 
vezér, a farkaskirály elhessegette a többieket. 

Egypár lépés után azután összeesett. Aki Eléri a Felhőt odarohant hozzá, és 
kérlelte a katonákat, hadd vigye haza meghalni. A parancsnok azt mondta, 
vigyék be az épületbe. Aki Eléri a Felhőt felemelte a haldoklót, és megindult 
vele befelé. Mögötte két öreg indián lépkedett, Fékevesztett Ló anyja és apja. 
Tasunkát odabent a hideg kőre fektették. Az orvos megvizsgálta. 

— A szurony átjárta mindkét veséjét. Menthetetlen — mondta. 

Fékevesztett Ló szülei a fallal szemben a halotti ének szavait mormolták. 
Aki Eléri a Felhőt érezte, amint Tasunka keze egyre hidegebb lesz. 

— Testvérem, halálos sebet kaptam. Mondd el a népemnek, hogy ne 
számítsanak rám többé... 

Ezek voltak Fékevesztett Ló utolsó szavai. Sárga Haj egy kis folyó partján 
nyugszik. Ülő Bika valahol Kanadában él. Nem szólnak többé a harci dobok. 

A csata véget ért. Halk szavú túlélők idézik a múltat. 


Hegedűs János fordítása 


